text:
Tøkk til Edvard Heen, stjóra í Almannaverkinum
Í hesum døgum, har stjórin á Almannaverkinum verður lagdur undir bæði líkt og ólíkt, kann eg sum avvarðandi ikki tiga longur.
Í tíðindasending hjá KVF á nátturða 9. januar royndi útvarpskvinna ,í besta Lucky Luke stíl, at “skjóta mannin til avlívs”, tí hesin, í ávísum máli,hevði nýtt orðið “varetægt”, sum, sambært útvarpskvinnuni, bert hevði tann eina “týdningin”. Ja, í heilar 5 minuttir fór hesin glantrileikur fram, har tað tyktist, sum útvarpskvinnan royndi at stuðla uppundir eina niðurstøðu, hon, áðrenn samrøðuna, hevði gjørt sær.
Kundi ikki annað enn seta mør spurningin, um, í hvønn mun hatta innslagið livdi upp til ásetingarnar í Public Servic sáttmálanum um óheftni,sakligheit og at vera álitismennandi ?
Tað stutta av tí langa er, at Edvard Heen hevur torað alment at stigið fram og tala sak teirra veikastu,ið fáa tænastu frá Almannaverkinum! Hetta hevur eisini verið ein dyggur stuðul hjá avvarðandi og økt um tryggleikakenslu teirra – ikki minst, tá harðast leika á ! Tað var ein byrða, sum fall av herðunum hjá mongum avvarðandi, tá avtalan um undantøk kom í hús.
Politiski myndugleikin – fíggjarmálaráðið - og als ikki stjórin á Almannaverkinum, hevur ábyrgd av íkomnu støðuni. Meðan tey, ið ábyrgdina hava, hava grivið seg niður, hevur stjórin talað sak teirra, ið hava størsta tørvin og hildið fast við týdningin av, at neyðugt var við optimalum undantøkum. Hann kundi,sum politiski myndugleikin, ypt øksl og latið staðið til. MEN tað gjørdi hann tíbetur ikki – og tøkk fái hann fyri tað! Við hesum vísti hann bæði ábyrgd og dugnaskap.
At júst hansara samskifti við fakfelagið gav úrslit, fegnast vit sum avvarðandi um!
At Pedagogfelagið stríðist fyri hægri løn er vælskiljandi og haldi meg ikki taka munnin ov fullan, tá sagt verður, at tað er Fíggjarmálaráðið,væl stuðlað av forkvinnuni í KAF, sum við feskum fordømi og úttalilsum í tí sambandi, hevur lagt eitt støði og við tí skapt “forvantningar” um munandi hægri løn fyri limirnar í Føroya Pedagogfelag. Tað er teim væl unt!
Tordur J. Niclasen
avvarðandi


c: text/html

text:
Orð og lag: Aage Samuelsen
Týtt: Kajfinn Hammer
Upprunaheiti: I Davids hus er åpnet en kilde ren og klar
1. Í Dávids húsi opnað er kelda rein og klár
av dýrdarinnar Harra sum lekir syndasár;
ein veldig kraft til frelsu frá Guði flýtur her,
kom, drekk av beri náði so fátækur, tú er’.
2. Hvør trúarhetja Harrans av hesi keldu drakk,
og styrki fíggindanna ei móti teimum rakk.
Ja, sigursrópið gelti, Guðs einglar vístu veg,
Guðs kraft varð opinberað og fólkið frøddi seg.
3. Hví hokna tínar hendur? Guðs á her fløðir full,
av hunang’ landið flýtur, av lyftum undurfull!
Við trúgv hvør forðan víkur, hvør múrur falla man,
syng: Æra, halleluja, mín Guð ei svíkja kann!
4. Um tú í stríðsins glymjan gerst mótleys, troytt og tyst,
so drekk av lívsins keldu, tá sanna skalt tú vist,
at eygu tíni klárna, at lívgað gerst tín ond,
at sjúkdómsleinkjur bresta, tí loysna eru bond.

robotstxt: allowed

filter: keep


text:
-
Tað mesta er hæsa av og nú er tað sum ein
vanligur dagur á vaktsentralinum, sigur vaktleiðarin á løgreglustøðini við
Portalin.
Vaktleiðarin sigur, at løgreglan hevur fingið 120 fráboðanir
síðani kl. 6 í morgun.
Hann metur, at áleið 80% av øllum skaðunum eru í Norðragøtu.
Síðani er ein partur úr Fuglafirði, meðan restina hevur verið runt alt landið,
frá Suðuroynni til Sørvágs og norður til Viðareiðis.
Men nú er vorið meiri friðarligt, og vanligur dagur er aftur
á løgreglustøðini.
Sí eisini: Video: Flúgvandi takplátur í Norðragøtu


text:
Tað var hugaligt hjá Tvøroyrar Býráð at samtykkja roknskapin fyri 2016 á býráðsfundi 18. mai. Kommunan hevði roknað við einum halli upp á 4,4 milliónir krómur, men nú roknskapurin var til viðgerð, vístu tølini hinvegin eitt avlop upp á 7,3 milliónir krónur.
Tvøroyrar Býráð sigur í skrivi sent miðlunum, at mett varð frammanundan, at kommunan fór at hava knappar 70 milliónir krónur samanlagt í inntøkum í 2016, men inntøkurnar blivu heilar 77,3 milliónir krónur.
Inntøkurnar av persónsskatti vóru 62,7 milliónir krónur, harav 2,9 milliónir krónur komu frá partafelagsskatti. Hetta eru 7,57 milliónir krónur meira enn roknað varð við í fíggjarætlanini fyri 2016.
- Framgongdin í Tvøroyrar kommunu seinastu árini hevur havt við sær, at Býráðið í 2016 lækkaði skattaprosentið við 1,05 og aftur í 2017 hevur lækkað skattaprosentið við 0,55 soleiðis at skattaprosentið í Tvøroyrar kommunu nú er komið niður á 21,9. Harumframt hevur góða gongdin í kommununi havt við sær, at gjøldini á barnaansingar-økinum og frítíðarskúlanum nú eru soleiðis háttað, at hjá foreldrum, sum hava meira enn tvey børn í ansingarskipanini, verða triðja og eftirfylgjandi børn ansaði ókeypis, sigur kommunan.


text:
Barnatalið í Tórshavnar kommunu hevur tikið dik á seg, og seinastu tíðina hava dagstovnarnir verið fullmannaðir. Tí víðkar kommunan um talið á plássum og hevur latið nýggja vøggustovu upp.
Tað skrivar kommununan á heimasíðu síni.
Nýggja stovan lat upp mánadagin 3. apríl í Býlingshúsinum undir Brúnni soleiðis, at øll foreldur, sum hava biðið um pláss á dagstovni, fáa børn síni á stovn.
Í løtuni arbeiða handverkarar í húsinum og laga eitt rúm til í niðaru hæddini til eina barnagarðsstovu, og eitt rúm í ovaru hæddini er gjørt til nýggja vøggustovu. So nú eru tvær stovur til vøggustovubørn í Býlingshúsinum undir Brúnni.
Eyð Skúvadal er leiðari í Býlingshúsinum undir Brúnni.


text:
Pettson og Findus á pall komandi vikuskifti
Leikurin er bygdur á Pettson og Findusbøkurnar hjá Sven Nordqvist, sum eru um ein heldur tvøran gamlan stavn í høgum hatti, sum býr í einum reyðum húsi við hvítum vindeygum, saman við eini kettu. Hanna Flóvinsdóttir og Hjálmar Dam hava týtt og viðkað um leikritið, og tey spæla leiklutirnar sum Pettson og Findus
Sven Nordqvist er av bestu skaparunum av myndabókum, og tað hevur eydnast Nicolaj Falck og Klæmint H. Isaksen at flyta á pall í Sjónleikarhúsinum, verðina hjá Pettson og Findus, soleiðis at bæði børn og vaksin uppdaga alt møguligt í teim skilaleysu staklutunum.
Tíverri eydnaðist ikki øllum at sleppa til sýningarnar, og fáa tey vónandi møguleikan nú.
Hetta er barnaleikur til tey minstu, men tað skal ongin ivi vera um barnsligar sálir eisini fáa nakað burturúr at sita eina løtu í Sjónleikarhúsinum og hyggja at Pettson og Findus
Sýningar og atgongumerki á www.atgongumerki.fo
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Kjakansari: Dionysus
Erik Oluf Andersen segði :Men hinvegin - man sleppur av stað við tí mesta í føroyum - serliga tí fjølmiðlarnir ikki gravað djúpri enn ein skeið røkkur.
Haldi hetta er eitt gott dømi - frasan verður etin ráð.
Sig sum er: Tit í Tjóðveldi eru øll enormt frustreraði um dupultumboðanina, men eingin torir at siga við Høgna, at tað skal steðga. Flokkurin hevur størsta talentmassan av øllum flokkunum, og so torir kortini eingin at protestera.
Bjørt hevði trupult við at krógva sína frustratión, tá hon og Høgni vóru í Andglettinum saman, men hon hevur í staðin gjørt Sjúrð til fokus fyri sítt gall í hesum døgum.
Tað teknar ikki eina pena mynd av Tjóðveldi, sum er hent síðani Sjúrður fór uppí Javnfl. Og tað er ikki Sjúrður sum teknar myndina, men tey sum hava gjørt Sjúrð til høvuðsinnihaldið í sínum valstríði.
Erik Oluf Andersen segði :Sig sum er: Tit í Tjóðveldi eru øll enormt frustreraði um dupultumboðanina, men eingin torir at siga við Høgna, at tað skal steðga. Flokkurin hevur størsta talentmassan av øllum flokkunum, og so torir kortini eingin at protestera.
Hví skal nakar prostera, tá maðurin hevur gjørt tað fortreffiligt - ein uppfunnin trupulleiki vildi eg kalla tað. Maðurin verður valdu og ger sítt arbeiði til ug.
FlóvinE segði :Eg tosi ikki um hvussu væl ella illa Høgni røkir fólkatingssessin (hann ger tað betur enn fleiri sum hava verið), men um teir trupulleikar tað skapar flokkinum í valstríðnum, og tað eru hesir trupulleikar sum skapa alla frustratiónina. Tað skapar trupulleikar fyri flokkin, tí øll fólk skilja væl, at man røkir ein sess betur enn man megnar at røkja tveir samstundis.
FlóvinE segði :Erik Oluf Andersen segði :Sig sum er: Tit í Tjóðveldi eru øll enormt frustreraði um dupultumboðanina, men eingin torir at siga við Høgna, at tað skal steðga. Flokkurin hevur størsta talentmassan av øllum flokkunum, og so torir kortini eingin at protestera.
Hví skal nakar prostera, tá maðurin hevur gjørt tað fortreffiligt - ein uppfunnin trupulleiki vildi eg kalla tað. Maðurin verður valdu og ger sítt arbeiði til ug.
Høgni mól í kringur, tá hann skuldi forklára dupultumboðanina í Andglettinum. Hann hevði bæði verið nógv á Fólkatingi og minst møguligt burtur úr Føroyum. Og hann segði enntá, at man kundi gott hava sessin uttan at vera í Danmark.
Bjørt mátti út at verja Høgna við at man fekk altíð fatur á honum á telefon, og at tað var ein fyrimunur hann manglaði í Føroyum, tí so fingu hini meira ávirkan.
Vágaportalurin segði :Video: Eitt sindur torført at forklára
Henda video er løgd út á YouTube í kvøld og er sett saman úr sjónvarpssending við Tjóðveldi, í Andgletti, har Høgni Hoydal roynir at forklára, at tú kanst røkja tveir sessir samstundis. Sí video her
Kelda: http://www.vagaportal.fo/pages/posts/vi ... -13000.php
Bjørt mátti út at verja Høgna við at man fekk altíð fatur á honum á telefon, og at tað var ein fyrimunur hann manglaði í Føroyum, tí so fingu hini meira ávirkan.
Kjakarar til staðar her: No registered users


text:
Lagt varð upp til eina spennandi hálvfinalu, tá evnaríku U18-liðini hjá NSÍ og B36 brustu saman við Løkin.
NSÍ sat á tí mesta í fyrra hálvleiki, og tað var fult uppiborið, tá Steffan Løkin miðskeiðis í fyrra hálvleiki legði NSÍ á odda. Hóast møguleikar vóru til at økja um leiðsluna, so var hálvleiksstøðan 1-0.
Í seinna hálvleiki javnaði spælið seg eitt sindur meira út, og tá eini 2 minuttir vóru eftir at spæla javnaði B36 til 1-1 eftir innlegg úr vinstru.
Tað gekk ímóti longdari leiktíð, men soleiðis skuldi ikki verða. Jógvan Højgaard legði horna innfyri, og við aftaru stong skallaði Dávid á Roykheyggi NSÍ í steypafinaluna, sum verður 25. august!
Sostatt eru tvey NSÍ-lið inntil víðari klár til steypafinalurnar, ið verða spældar 25. & 26. august. Effo-liðið hevur sum kunnugt spælt seg í finaluna eisini. Sum skilst, so hava okkara U16 og U14-lið enn møguleikan at gera finaluvikuskiftið enn meira gult. Tað hevði verið stuttliga við fýra gulum liðum í finalunum.
Vit gleða okkum!


text:
Tingfundurin um fiskidagarnar komandi ár dregur út. Løgtingsformaðurin tók júst nú orðið, har hann boðaði frá, at meirilutin í vinnunevndini hevur lagt fram broytingaruppskot.
- Talan er um eitt hampuliga drúgvt broytingaruppskot, segði Páll á Reynatúgvu tingformaður, sum segði seg noyðast at niðurleggja fundin, so tingfólk kunnu seta seg inn í tað. Fundurin verður uppafturtikin klokkan 11.15.
Hetta broytingaruppskotið byggir á, at semja er gjørd millum samgonguflokkarnar og Sambandsflokkin, Miðflokkin og Nýtt Sjálvstýri um ásetingina av fiskidøgum fyri fiskiárið 2016/17.
Flokkarnir eru ymiskir á máli um, hvussu setningurin um at røkka lívfrøðiliga burðardyggum fiskiskapi kann røkkast í verki. Men flokkarnir eru samdir um, at fiskastovnarnir skulu røkjast burðardygt.
Hartil eru flokkarnir samdir um at mæla landsstýrismanninum til at virka fyri, at í samstarvi við Havstovuna og vinnuna kunnu fleiri og regluligar royndir gerast við fiskiskapi undir Føroyum til tess at tryggja enn meiri vitan um vistskipan og ymisku fiskastovnarnar.
Í hesi semjuni verður uppskotið frá landsstýrinum broytt soleiðis:
- Minkingin í fiskidagatalinum hjá bólki 3 og 4 verður sett til 15%, og tillagingarpuljan til 7,5% av samlaða dagatalinum í bólkinum. Fyri bólk 5 verður minkingin sett til 10%.
- Hartil verður eitt uppískoyti gjørt í skipanini við atliti til tey før, ið hava roynt á fjarleiðum og tískil ikki hava troytt so nógvar fiskidagar á Føroyagrunninum. Í atgongdini til eyka fiskidagar, ið er grundað á brúktar fiskidagar í verandi fiskiári, verða dagarnir, sum førini hava roynt á fjarleiðum, roknaðir uppí brúkta talið í lutfallinum 3:1.


text:
Amerikanski fjølmiðilin Washington Post er farin í ja-húgvuna nú upp undir ársenda og hevur víst á okkurt av tí góða, sum hendi í brátt farna ári. Vit hava pilkað 10 av teimum – í eygunum hjá Washington Post – jaligastu hendingunum í 2017 út.
1. Búskaparvøkstur merkti árið 2017. Heimsbúskapurin vaks 3 prosent, og tað er størsti vøkstur síðani 2011, sambært ST. Búskapurin tykist av álvara at hava fótað sær síðani kreppuna í 2008.
2. Islamski staturin varð niðurbardur og oyðilagdur. Hóast yvirgangurin, sum IS stendur fyri, ikki er hildin uppat, var tað ein stórur sigur, tá felagsskapurin misti sítt landaøki í Irak og Sýria, og nøkur av grovastu brotum á mannarættindi í okkara tíð hildu uppat.
3. Kvinnur, sum hava verið fyri kynsligum ágangi á sínum arbeiðsplássum, stóðu fram og søgdu, at nú var nóg mikið – og í mongum førum lurtaðu og trúðu fólk uppá tað, sum hesar kvinnurnar søgdu. Um tað fer at broyta viðurskiftini rætta vegin, er helst ov tíðliga at siga, men í øllum førum hevur tað birt til veruligt kjak um lógarbroytingar og aðrar broytingar.
4. Bretski prinsurin Harry varð trúlovaður við Meghan Markle, sum er fráskild og av blandaðum etniskum uppruna. Fyri ikki so nógvum árum síðani hevði hon ikki verðið góðkend sum limur av bretska kongshúsinum, men eisini millum tey kongaligu broytast siðir og tolsemi til tað betra.
5. Ratko Mladic – “bosniski slaktarin” – varð dømdur sekur í fólkamorðið og dømdur lívlanga fongsulsrevsing. Serbiski herleiðarin framdi síni brotsverk undir bosniska krígnum árini 1992-95, og rættarmálið móti honum í Haag byrjaði í 2012. Men dómurin vísti, at eingin sleppur undan at standa til svars fyri sínar brotsgerðir í ringasta evropeiska blóðbaðnum síðani seinna heimsbardaga.
6. Fyritøkan Mattel sendi eina Barbie-dukku við hijab á marknaðin. Dukkan varð gjørd við íblástri frá olympiska fiktaranum Ibtihaj Muhammad, sum segði, at tá hon vaks upp, var eingin Barbie-dukka, sum líktist henni.
7. Demokratiið var undir trýsti í 2017, men helt fast nógvastaðni, umframt at tað vann fram aðrastaðni. Í januar rýmdi Yahya Jammeh úr Gambia, sum hann hevði vanstýrt í 22 ár, og seinni mátti Robert Mugabe eisini lata valdið frá sær í Zambia.
8. Í juni 2017 fingu kvinnur í Saudi Arabia loyvi at koyra bil. Gaman í eitt lítið fet fyri kvinnurættindi í 21. øld, men eitt fet fram á leið hóast alt.
9. Á franska forsetavalinum í mai vann Emmanuel Macron á høgravíðgongdu Marine Le Pen. Mett verður, at um Le Pen hevði vunnið valið, hevði tað veruliga givið anti-semitiskum og fremmandahatskum rákum kring alt Evropa vind í seglini.
10. Herfyri samtykti avstralska tingið at loyva fólkum av sama kyni at giftast. Harvið bleiv Avstralia 25. landið, sum góðkennir samkynda giftu. Um sama mundið avgjørdi grundlógardómstólurin í Eysturríki, at samkynd gifta verður lóglig har frá januar 2019.


text:
1.
Í filminum ”Stina Karina” er tvær kvinnur, sum eru vinkonur. Tann fyrra kvinnan, sum kemur inn í íbúðina, tosar í telefon. Hvat snýr telefonsamrøðan seg um? Og hví spyr hon: “Góða, kannst tú lova mær, at tú ongantíð fært tær børn?”
2.
Nú síggjast báðar kvinnurinar. Hvar eru tær staddar? Hvørja ætlan hava tær lagt sær fyri akkurát hetta kvøldið?
3.
Ein ósemja tekur seg upp millum kvinnurnar. Hvat snýr ósemjan seg um? Hvussu vil tann eina vinkonan loysa trupulleikan, sum er orsøkin til ósemjuna?
4.
Hyggið eftir rúminum. Hvørjir litir eru, og hvussu sær rúmið út? Hvat er hetta fyri eitt rúm? Met um, hvønn týdning rúmið hevur fyri søguna. Hvat kann tað merkja fyri søguna, at allur filmurin gongur fyri seg í einum og sama rúmi? Skiftið orð um, hvørt summi rúm í einum húsum eru meiri privat enn onnur rúm? Hvar er eitt vesi í hesi hugsan?
5.
Tann eina vinkonan biður hina rætta seg upp. Hvønn týdning hevur kropsburðurin hjá báðum kvinnunum fyri filmin? Greiðið frá, um kropsburðurin ger aðra kvinnuna sterkari enn hina.
6.
A: “Eg eri betri enn onnur fólk… Sig tað!”
B: “Men eg eri ikki betri enn onnur fólk”
A: “Jamen so skalt tú bara lúgva!”
Tann eina kvinnan biður hina endurtaka fleiri setningar meðan tær hyggja í spegilin. Hvat er endamálið við hesari venjing hjá vinkonunum?
7.
Ein telefonsamrøða broytir enn einaferð alla støðuna. Hvat er nýggja ætlanin hjá kvinnuni, sum nú má fara út á sjúkrahúsið?
8.
Hvat merkir endin í filminum? Hvørja avgerð tekur kvinnan, og hvønn týdning kunnu vit gita, at tað hevur fyri vinarlagið hjá vinkonunum?


text:
Viktor Jusjtjenko
Viktor Andrijovitj Jusjtjenko (føddur 23. februar í 1954) (á ukrainskum: BíkTop AHдpíйoBич Ю́щeHko, umskr. Viktor Andrijovyč Juščenko) hevur verið forseti í Ukraina síðan hann vann umvalið í kjalarvørrinum á rósukollveltingini á heysti 2004. Síðan tá hava veljararnir vent honum bakið, og hann fekk bara 5,5 pst. av atkvøðunum á forsetavalinum 2010. Flestu atkvøðurnar fingu andstøðuleiðarin Viktor Janukovitj og forsætisráðharrin Julija Tymosjenko.
Viktor Jusjtjenko hevur útbúgving sum búskaparfrøðingur. Hann hevur áður starvast á deildum hjá sovjetbankanum í Ukraina. Í 1997 gjørdist hann stjóri í nýggja landsbankanum í Ukraina, sum varð stovnaður, eftir at Sovjetsamveldið fór sundur. Í desember 1999 útnevndi Leonid Kutjma, forseti í Ukreina, Viktor Jusjtjenko til forsætisráðharra. Tvey ár seinni noyddist hann at leggja frá sær, tá tjóðartingið reisti misálit ímóti honum í sambandi við ósmeju við stjórar í kolanáms- og gassídnaðinum.


text:
Jógvan Hugo Gardar
05.03.2017 - 17:35
Norska veitingarskipið Siem Pilot kom i morgun inn til Havn í italska býnum Catania. Umborð vóru 503 flóttafólk, sum veitingarskipið hevur tikið upp i Miðjarahavinum farnu dagarnar.
Sambært norsku kriminalløgregluni Kripos, ið hevur fólk umborð til skrasetingar- og kanningararbeiði, upplýsir sambært tiðindastovnuni, at ein ungdu drongur doyði av sjúku, eftir at hann var komin umborð á Siem Pilot.
Siem Pilot hevur síðani hósdagin luttikið í átta bjargingum av flóttafólkum í Miðjarahavinum. Av teimum 503 sum nú eru komin í land í Catania, eru 358 menn, 29 kvinnur og 116 børn.
Sambært Kripos hvøvdu fleiri av flóttafólkum snuddir fra skotum og eldi, ið tey hava fingið tá tey fóru úr Libya.
Ein 16 ára gamal drongur, við kroniskari sjúku, sum ferðaðist einsamallur doyði umborð á Siem Pilot. Læknatoymi umborð royndi at bjarga unga dronginum, men har var einki sum kundi bjarga honum, upplýsir Kripos.
Siem Pilot, ið upprunaliga er bygt til at gera uppgávur í oljuvinnuni, hevur síðani á várið 2015 virka sum bjargingarskip í Miðjarahavinum. Saman við einum minni skipi, Peter Henry von Koss, hava hesi bæði bjarga fleiri enn 59.000 flóttafólkum og migrantum. Norsku skipini samstarva við ES-felagsskapinum Frontex og aðrar felagsskapir.


text:
Gleðilig jól og gott nýggjár
Jólini stunda til, og vit nærkast enn einum ársskifti.
Ítróttasamband fyri brekað vil takka fyri eitt gott ítróttaár. Takk til tykkum mongu ítróttafólk kring landið, sum á hvørjum ári royna tykkara besta í venjingum og kappingum, takk til feløg, venjarar, stuðlar, foreldur og onnur avvarandi.
Vit vilja eisini ynskja tykkum øllum og familju tykkara eini gleðilig jól, og eitt av Harranum vælsigna nýggjár
Myndin á jólakortinum í ár er av Áka Joensen, sum gjørdist norðurlendskur meistari í boccia í vár. Vit ynskja honum og øllum okkara ítróttafólki tillukku við frálíkum ítróttaavrikum í farna ári.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
“Yrkingar eru ein tann reinasta framsøgnin í málsligum frælsi. Yrkingin er ein lutur av samleikanum hjá menniskjum og hon gevur skapanaorkuni í eini mentan skap, tí at hon kann áhaldandi endurnýggjast.”
Soljóðandi er boðskapurin hjá aðalstjóranum í UNESCO, Irina Bokova, í dag, altjóða yrkingadagin hjá UNESCO.
Soleiðis skrivaði eg um at yrkja í grein her á heimsíðuni hjá Vencli: Einfeldin í orðunum
Nógvir yrkjarar hava skrivað um at skriva. Aðrir hava skrivað yrkingar um aðrar yrkingar, og allar yrkingar eru á ein ella annan hátt skrivaðar á herðarnar á eini aðrari yrking. Ein yrking verður skrivað í eini siðvenju, einum ávísum stíli, sum er ávirkaður av øðrum yrkjarum og yrkingum, hon er skrivað sum eitt aftursvar til eina aðra yrking ella ein yrkjara, hon er eitt aftursvar til málið, skrivað á bæriligasta málinum, sum til er, hon er ein roynd at úrtøkiliggera tað ítøkiliga og at ítøkiliggera tað úrtøkiliga.
Charles Wright sigur: “Yrkingin er atvoldin til at eg livi.”
Morti Vizki sigur eitt sindur um at vera yrkjari:
Inger Christensen syngur úr “Lys”, 1. partur. Morten Søndergaard hevur gjørt ljóð/tónleikin:
Inger Christensen syngur úr “Lys”, 2. partur. Morten Søndergaard hevur gjørt ljóð/tónleikin:
Góðan yrkingadag.
OMR


text:
"Ingálvur", sum er Airbus A319 flogfarið, ið Atlantic Airways langtíðarleigar frá írsku fyritøkuni SMBC, verður verandi í flotanum hjá flogfelagnum.
Ætlanin var annars, at flogfarið eftir summarfrítíðina skuldi latast SMBC aftur, og ístaðin skuldi Atlantic Airways leiga eitt annað flogfar frá Air Castle, ið somuleiðis heldur til í Írlandi, men hetta verður av ongum. Orsøkin er, at leigufelagið megnar ikki at gera flogfarið klárt til tíðina, upplýsir Atlantic Airways í skrivi sent miðlunum.
"Ingálvur" hevur verið partur av flog-flotanum hjá Atlantic Airways síðani 2014, og verður - nú leiguavtalan er longd - væntandi í felagnum til mars 2019. Hann er av sama slagi sum "Elinborg", ið flogfelagið sjálvt eigur. Atlantic Airways eigur eisini "William", ið er nýggja A320 flogfarið, sum kom í flotan um ársskiftið.
- Fyri at tryggja trý flogfør í flotanum, hava vit valt at leingja avtaluna við SMBC í hálvt annað ár. Hetta gevur okkum samstundis tíð til at umhugsa, hvussu framtíðar flotin hjá Atlantic Airways skal síggja út, sigur Jóhanna á Bergi, stjóri í Atlantic Airways í fráboðanini.


text:
Tá eg varð liðug í Hoydølum, arbeiddi eg so nógv sum eg kundi. 4. november 2012 fóru eg og tann, sum eg deildi kamar við á eftirskúlanum, til Fiji.Vit fóru við einum donskum felagsskapi, sum eitur Dansk Studie Center. Vit vóru 10 ung og ein leiðari, og vóru í Fiji í eitt sindur meira enn ein mánað.
Á veg til Fiji millumlendu vit í London og Hong Kong. Ferðin var drúgv, men tá vit vóru komin til Fiji, kundi ein ikki hugsa annað enn, at Fiji er fantastiskt! Tað kendist sum, at alt var tikið úr einum postkorti – slíkt útsýni og slíkt hav hevði eg bara sæð í ferðabløðum.
Sjálvt um vit ofta ikki trúðu okkara egnu eygum, tí tað var so fantastiskt, sóu vit eisini umstøður, ið vóru ræðandi. Fiji er eitt fátækt land, og flestu fólk búgva í húsum sett saman av takplátum. Náttúru-umstøðurnar, sum til dømis yvirflóð, gera tað ógjørligt hjá fólki at byggja sær eitt støðufast og varandi heim.
Umstøðurnar eru ringar, og tey flestu hava einans pening til dagin, men kortini havi eg ongantíð møtt einum fólkaslagi, sum eru so lívsglað og hava so nógv yvirskot. Tey smílast, rópa ”Bula” og klemma alla tíðina!
Í Fiji royndu vit mangt og hvat. Tað villasta eg royndi var Skydive. Vit vóru fýra gentur, sum lupu úr einum flogfari við fallskíggja, og vit valdu allar tað hægstu hæddina – 14.000 feet., sum er 4,26 kilometrar. Tað var púra svakt, og eg kann viðmæla øllum at royna tað!
Eg tók kavaraprógv, tá eg var í Fiji og royndi tí eisini at kava við hávum!
1. desember royndu vit mórubað. Av tí at tað var 1. desembur, fóru vit í nissuhúgvu og sungu jólasangir – sjálvt um tað slett ikki kendist sum jól.
Vit vitjaðu nógvar oyggjar, gingu nógvar túrar í ymiskum regnskógum, royndu at liva sum tey o.s.fr.
Tíðin fleyg avstað, og fólkini, sum eg ferðaðist við og møtti á vegnum, vóru sera fitt!
Samanumtikið var tað ein ógloymandi túrur, og eina ferð ætli eg mær aftur til Fiji!


text:
- Tíðindi, mentan og ítróttur
Ikki heimild at geva tænastuboð
Fólkakirkjan hevur eitt danskt signingarritual frá 1938, og tað ber ikki til hjá bispi at taka tað av - heldur ikki fyribils. Tað sigur Mentamálaráðið.
Bispur hevur onga heimild at geva prestunum tænastuboð um at nokta at signa borgarliga vígd. Tað sigur Mentamálaráðið í skrivi til Jógvan Fríðrikson, biskup.
Jógvan Fríðriksson, bikupur, er í ferð við at leggja seinastu hond á tænastuboð til føroysku prestarnar um ikki at signa borgarliga vígd hjún. Hetta er í sambandi við at broytingarnar í hjúnabandslógini koma í gildi nú leygardagin.
SÍ EISINI Fáa nú tænastuboð
Men biskupur hevur ikki heimild til at geva prestunum tænastuboð um hetta. Tað staðfestir landsstýriskvinnan í mentamálum, Rigmor Dam, í einum skrivi til biskup, sum Kringvarpið hevur fingið innlit í.
Skrivið hjá landsstýriskvinnuni er svar upp á eina fráboðan frá biskupi um at hann ætlar at geva at geva prestunum tænastuboð um at steðga við signing av borgarliga giftum næsðu tvey árini, meðan kirkjan viðger spurningin.
Bispur sigur millum annað í brævinum, at tað er ivasamt um danska ritualið frá 1938 um signing av borgarliga vígdum er galdandi í føroysku fólkakirkjuni.
79 ára gamla ritualið enn galdandi
Svarið frá landsstýriskvinnuni er, at danska signingarritualið frá 1938 er galdandi í føroysku fíolkakirkjuni, tí danskt og føroyskt mál eru sambært heimastýrislógini javnsett.
"Og av tí óivasamt er, at danska ritualið er løggilt at galda í Føroyum, ber ikki biskupi til at geva tænastuboð um ikki at nýta tað" skrivar landsstýriskvinnan til biskup.
Hon sigur, at politiska skipanin løggildar ritual í kirkjuni. Og biskupur kann ikki gera nakað, sum í verki merkir at taka eitt løggilt ritual av. Heldur ikki fyribils, slær Rigmor Dam fast í skrivinum til biskup.
Kunnu brúka ritualið, sum tað er løggilt
Biskupur hevur tó ein útveg, men tað er bara um hann vil brúka sum umbering, at tað er óheppið at brúka danskt innan kirkjugátt:
Bispur kann mæla prestunum til at lata vera við at brúka danska ritualið, um hann heldur tað vera óheppið at brúka donsk ritual í dagsins samfelag.
Eina "hirðaliga áheitan", sum landsstýriskvinnan kallar tað. Men óansæð áheitanina er onki til hindurs fyri, at prestar kunnu brúka ritualið júst soleiðis, sum tað er løggilt.


text:
Sterkan og sunnan útlánsvøkstur hóast grótharða kapping
Enn einaferð hevur tað eydnast Suðuroyar Sparikassa at fáa vøkstur í útlánini. Vøksturin er 5,1 prosent, samstundis sum føroyski marknaðurin bert er vaksin 3,6 prosent. Suðuroyar Sparikassi hevur hvørt ár síðan 1994 økt um síni útlán, og hvørt ár er talið av viðskiftafólki økt. Miðalvøksturin seinastu 10 árini er 4,7 prosent.
Suðuroyar Sparikassi hevur hóast vaksandi útlán, megnað at økt solvensin til 15,4 prosent, sum er tað hægsta síðan 2006. Solvensurin er batnaður 0,8 prosentstig samanborið við 2014. Sparikassin lýkur tí longu nú herdu krøvini til solvens, sum í fyrsta lagi verða sett í verk í 2019. Suðuroyar Sparikassi hevur við hesum sløk 50 prosent í yvirdekningi í mun til solvenstørvin.
Roknskapurin fyri 2015 gav eitt yvirskot uppá 0,8 mio. kr. fyri skatt. Nógv er at vera nøgdur við í roknskapinum í 2015, hóast ársúrslitið kundi verið betri. Ársúrslitið hjá Suðuroyar Sparikassa er versnað úr 1.860 tkr. til 672 tkr.. Tað eru serliga tær lágu renturnar á føroyska marknaðinum, ið hava lækkað topplinjuna við 1,8 mió. kr. í mun til 2014, saman við negativum kursstillingum uppá 489 tkr.. Kursstillingin gav eitt positivt íkast uppá 1.340 tkr. í 2014. Innlánini eru lækkaði við 3 mió. kr. – frá 699 mió. kr. til 696 mió. kr.. Suðuroyar Sparikassi væntar at minka innlánini uppaftur meira næsta árið og er hetta ein liður í áhaldandi arbeiðinum at bøta um gjaldførið.
Høvuðskeldan til inntøkur hjá føroyskum peningastovnum er rentumarginalurin. Miðal rentumarginalur hjá Suðuroyar Sparikassa er hetta seinasta árið fallin við 15 prosentum. Hvørja ferð útlánsrentan fellur, kann innlánsrentan ikki falla samsvarandi, tí innlánsrentan er so lág. Tað merkir, at rentumarginalurin treingist. Hevði útlánsrentan verið sum í 2014, hevði Suðuroyar Sparikassi betrað ársúrslitið við 1,3 mió. kr.. Somuleiðis leggur vinningur av útláni topplinjuna undir trýst, tí marknaðurin er bara vaksin 3,6 prosent.
Suðuroyar Sparikassi hevur í 2015 goldið 80 mió. kr. aftur til Tjóðbankan, ið er eitt lán, sum Suðuroyar Sparikassi tók fyri trimum árum síðan.Tað er orsøkin til, at javnvágin lækkaði úr 849 mió. kr. til 769 mió. kr..
Suðuroyar Sparikassi hevur minkað sín marknaðarvága uppaftur meiri við at minka sína virðisbrævainnistøðu úr 179,3 mió. kr. til 97,3 mió. kr.. Hetta er gjørt fyri at verða minni viðbrekin fyri broytingum í rentustigi. Positivu marknaðarsveipini merkja, at Suðuroyar Sparikassi samlað hevur kunnað afturført niðurskrivingar fyri 122 tkr. aftur ímóti eini niðurskriving uppá 2.774 tkr. í 2014.
Útreiðslurnar til starvsfólk og umsiting eru hækkaðar úr 21,0 mió. kr. til 21,7 mió. kr.. Tað svarar til ein vøkstur uppá 3 prosent. Í 2015 vóru 16 ársverk í Suðuroyar Sparikassa. Tað er óbroytt síðan 2014.
Eginognin hjá Suðuroyar Sparikassa er nú 52.470 t.kr.. Vónirnar til 2016 eru eitt ársúrslit uppá 2,2-2,6 mió. kr.. 2016 verður eitt spennandi ár, har Suðuroyar Sparikassi m.a. fer at geva viðskiftafólki sínum enn fleiri góð tilboð, sum fara at skunda undir menningina av føroyska samfelagnum.


text:
Øll, sum doyggja í Kristusi, skulu vakna aftur í nærveru hansara
27.07.2017 - 10:00 - Kelda: KFUK í Havn
Andakt: Vit lesa í Luk. 11,25-26: “Jesus sigur við hana: Eg eri uppreisnin og lívið; tann, sum trýr á meg, skal liva, um hann so doyr; og hvør tann, sum livir og trýr á meg, skal aldri um ævir doyggja; trýrt tú hesum?”
Ein boðberi kemur til Jesus og boðini eru: “Harri, sí, tann sum tú elskar, er sjúkur.”
Tað eru systrarnar Marta og Maria, ið hava sent boð til Jesusar um at bróðurin Lazarus er sjúkur. Bíblian sigur okkum at Jesus elskaði hesi trý systkini.
Svar hansara var hetta: “Henda sjúka er ikki til deyða, men fyri dýrdar Guðs skuld, til tess at sonur Guðs skal verða dýrmettur av henni,” (vers 4) og vit lesa at hann varð verandi har eystanfyri Jordan í enn 2 dagar, og segði so: ”Vinur okkara Lazarus er sovnaður, men eg fari nú at vekja hannn.”
Fyri heiminum er orðið deyðin tað mest ræðuliga, vit kunnu ímynda okkum, men fyri ein trúgvandi hevur hetta orðið eina nýggja og serliga meining “vinur okkara svevur.”
Tað hevur verið ein skakandi løta hjá systrunum báðum, tá ið Jesus hevur staðið við grøvuna, ið steinurin var rullaður fyri, og rópaði við harðari rødd:” Lazarus, kom út higar.” (vers 43) og so løtan, tá hann kom út, innvavdur í líkklæði.
Undurið, ið gav Lazarusi lívið aftur hendan dagin í Betaniu, er eitt sjónligt prógv uppá, at fyri ein trúgvandi er deyðin ein stuttvarandi svøvnur; at øll, sum doyggja í Kristusi, um stund skulu vakna aftur í nærveru hansara.
Deyðin er ein hurð vit mugu fara ígjøgnum, fyri at verða boðin vælkomin heim av okkara kæra Harra og Frelsara.
Marta væntaði, líka so væl sum Maria, eina uppreisn á evsta degi, men Jesus fer langt út um hesi trúarmørk teirra, við at vekja Lazarus upp har og tá.
Og Jesus sigur við okkum, líkasum hann segði við Martu:” Eg eri uppreisnin og lívið; tann, sum trýr á meg, skal liva, um hann so doyr; og hvør tann, sum livir og trýr á meg, skal aldri um ævir doyggja; trúgva vit hesum?”
Hjarta tykkara verði ikki óttafult!....Eg fari burtur at tilbúgva stað fyri tykkum....til tess, at har sum eg eri, skulu tit eisini vera. (Johs. 14:1-3)
Sólrun Poulsen


text:
Røðan, ið Tórbjørn Jacobsen borgmeistari í Runavíkar Kommunu, helt ið samband við heiðursmerkjahandanina.Les meira »
Unglingabólkurin avgjørdur við umdysti!
Av øllum bólkunum í FM í talvi fyri einstaklingar 2017 í Løkshøll, má unglingabólkurin metast at hava verið tann mest spennandi. Heilt frá byrjan av skiftust telvarar um at hava oddasessin.Les meira »
Helgi Dam Ziska føroyameistari
Stórmeistarin er aftur føroyameistari Helgi Dam Ziska hevur ikki verið við í árligu FM-kappingini í talvi fyri einstaklingar síðani 2011, men í ár lá fyri, og hann kom, sá og sigraði. Fyrr var illani, freistast tú at siga.Les meira »
Umdystur í unglingum – LIVE beint nú
Ragnar Weihe og Jón í Horni Nielsen telva beint nú umdyst um Føroyameistaraheitið í unglingum. Telvað verða 2 talv við tíðini 25 min + 10 sek/leik. Dagføring: Fyrra talvið endaði við javnleiki. Fylgjast kann við beinleiðis á http://live.faroechess.comLes meira »
FM 2017 – Endaumfari í talvi
Í skrivandi stund verður endaumfarið í talvi telva í Løkshøll í Runavík. Byrjað varð kl. 11 og liðugt verður einaferð út á seinnapartin. Her eru nakrar myndir frá talvunum, ið eru í gongd júst nú.Les meira »
FM 2017 – Myndir dagur 5-6
Myndirnar hevur Esbern Christiansen tikið.Les meira »
FM 2017 – Myndir dagur 4
Myndirnar hevur Esbern Christiansen tikið.Les meira »
Úrslit frá talvkappingini fyri børn í Løkshøll
Mikudagin, tá ið dupult-umfar var á skránni í Føroyameistaraheitinum í talvi, varð skipað fyri barna- og ungdómskapping millum umførini. Frálíku umstøðurnar í Løkshøll eru soleiðis , at meðan sjálvt FM verður telvað í høllini, er góða kantinan staðið, har telvarar og talváhugaði kunnu njóta ein góðan kaffimunn og fylgja við talvunum á stórskíggja. Barna- og ungdómskappingin bleiv hildin í kantinuni, og møttu 24 telvarar ymsa staðni frá. Hesi vórðu býtt í 3 bólkar, har tann yngsti (1. Og 2. Fl.) hevði 12 luttakarar, meðan 3-4. Fl. var 6 og elsti bólkurin eisini 6. Allir bólkarnir telvaðu 5 umfør uttan klokku og gekk tað bæði skjótt og væl at avgreiða.Les meira »


text:
Verkstova um menning av vevtænastum til Heldina
Í sambandi við at Heldin hevur verið í rakstri í eitt hálvt ár, vilja vit bjóða mennarum av vevtænastum til eina verkstovu. Endamálið við verkstovuni er at undirvísa og vegleiða í gerð av vevtænastum, sum skulu knýtast í Heldina.
Málbólkurin er mennarar av vevtænastum til skipanir hjá bæði almennum stovnum og privatum fyritøkum. Sambært rundskrivi um Heldina frá 2016 er tað álagt almennum stovnum, at alt samskifti millum og við almennar skipanir skal fara fram um Heldina, og tað er tí av týdningi at mennarar av hesum vevtænastum, hava neyðuga førleikan til at standa fyri hesum arbeiði.
Fleiri týðandi luttakarar eru longu á Heldini t.d. verða øll knýti til gomlu LFY-skipanina, flutt á Heldina í 2017 og eisini eru luttakarar frá privata vinnuni í gongd við at knýta í Heldina.
Á verkstovuni verða m.a. hesi evni viðgjørd:
-
Hvussu menni eg til Heldina?
-
Hvat er munurin millum mína “vanligu” vevtænastu og eina ið eg skal menna til Heldina?
-
Hvussu geri eg tá eg longu havi eina vevtænastu, sum eg ynski at flyta yvir á Heldina?
-
Nær í tilgongdini seti eg meg í samband við Heldarumsitingina?
-
Skal eg hava serliga útgerð?
Tað verður hands-on training, og mennarar eru vælkomnir at hava sína egnu vevtænastu við. Fólk við royndum í Java og .NET eru staðnum, so tað er møguligt at fáa vegleiðing og góð ráð.
Verkstovan verður mikudagin 7 juni, frá kl. 13:00 til 16:00, á Gjaldstovuni, á Argjum.
Tú kanst tekna teg til tiltakið niðanfyri


text:
Óli Mortensen vann í kvøld gull á Edinburgh International Swim Meet 2017, tá ið hann í 800 metra frísvimjing svam teinin uppá 8:16.29, klárt frammanfyri restini av teimum sum hann kappaðist ímóti. Tað var ein ókey góð tíð hjá honum, har hansara besta nakrantíð er 8:10.94 frá tá ið hann vann gull á Danish Open í fjør. Flott Óli!
Óli royndi seg eisini í 1500 frí í gjár, og vann har bronsu við 15:40.36, aftanfyri navnframu Stephen Milne á 15:16.25 og Jay Lelliott á 15:17.18. Tíðin hjá Óla er undir B-kravtíðina á 15:44.74 hjá FINA og SSF til HM í Budapest í summar.
Úrslitini síggjast her


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Friday, November 25, 2011
Tilfarð innan trúarverju til sølu
Eisini sigst hetta at verða heimsins besta miðstøð fyri trúarverju og skúlin bjóðar eitt nú, eina tvey ára mastaragrad í trúarverju og eisini eina tvey ára mastaragrad í religión og vísind.
Eg vil bara gera vart við, at mesta av tilfarinum, DVD, CD og bøkur er til sølu og kann bíleggjast. Eitt nú er 20% avsláttur á allar vørur til 6 desember.


text:
Speki: Sjóvarfalsorka - ein møgulig rein orkukelda
25-06-2014
Fyrilestur hjá Knud Simonsen, havfrøðingi
Tøknin til at gagnnýta orkuna í sjóvarfalsrákinum er í stórari menning úti í heimi, og spírar til líknandi virksemi síggjast nú eisini í Føroyum. Í framløguni verður leysliga greitt frá um hesa tøknina, og um ætlanir at seta út hesa tøknina hjá næstu grannum okkara fyri sunnan.
Síðani verður greitt frá verkætlan, har streymmátingar og teldumyndlar eru nýtt til at meta um orkunøgdina, sum er í rákinum í føroysku sundunum.
Í Speki eru sjónvarpsfyrilestrar til teirra, sum vilja vita meira. Fyrilestrahaldararnir koma frá ymsum stovnum, ið hava við gransking at gera.
Speki er eitt úrslit av samstarvi millum Kringvarp Føroya og Fróðskaparsetur Føroya. Hugskotið aftanfyri Speki er at bjóða dygdargóða fólkaupplýsing um ymisk viðurskifti.
Talan er um klassiskar fyrilestrar. Karmurin er minimalistiskur. Talaða orðið er í miðdeplinum.
Fyrilestrarøðin kom fyrstu ferð á skránna í 2007, og er - eftir ein steðg í nøkur ár, nú tikin upp aftur. Sum so er Speki í somu sjangru sum fyrilestrar á eitt nú DK4, BBC Open University, TED.Com og Danskernes Akademi, sum er at síggja á DR2. Síðstnevnda røðin byrjaði í 2010.
Kringvarp Føroya er ein av týdningarmestu mentanarstovnunum í Føroyum. Tí er tað at miðla vitan ein týðandi táttur í public-service tilboðnum hjá Kringvarpinum.


text:
Tann sum vil verða ríkur...
13.07.2017 - 10:03 - Kelda: kmf.fo
Ein av størstu hóttanum móti kristnu trúnni nú á døgum er materialisma. Tað vandamikla er, at hon ikki bara freistar tann ríka, men eisini tann, sum vil verða ríkur.
"Eingin kann tæna tveimum harrum; tí at annaðhvørt vil hann hata annan og elska annan, ella vil hann halda seg aftur at øðrum og vanvirða annan. Tit kunnu ikki tæna Guði og mammon. Av hesi søk sigi eg tykkum: Stúrið ikki fyri lívi tykkara, hvat tit skulu fáa at eta, og hvat tit skulu fáa at drekka; ei heldur fyri likami tykkara, hvat tit skulu fáa at fara í." Matt. 6,24-25a
Hesi ørindi eru partur av eini størri heild. Ørindini 19-24 eru ein ávaring ímóti at savna sær gripir á foldum, tí einki her á fold heldur ævigt og eingin kann heldur kann tæna bæði Gudi og mammon. Ørindini 25-34 eru ein áheitan um ikki at stúra, tí faðir okkara á himli veit, hvat okkum tørvar.
Hesi bæði brot eru kend hvør sær, men fáur leggur merki til, at tey hanga tætt saman. Materialisman og stúranin hava nevniliga somu orsøk og eru tvær síður av sama trupulleika: At menniskjað ikki lítur á Gud!
Materialisma
Materialisma er at tráa eftir og savna sær ognir, sum um tær eru tað týdningarmiklasta í lívinum. Fá av okkum høvdu torað at kalla deyðar lutir tað týdningarmiklasta í lívinum, men spurningurin er meira, um vit liva, sum um tað var so!
Sambært hagtølunum hava vit í Vesturheiminum ongantíð hava havt so nógvan pening um hendi sum nú. Samstundis tykist tað at verða alt truplari hjá mongum missións- og hjálparfelagsskapum at fáa nóg mikið av peningi til virksemi teirra. Hóast hagtøl ikki siga allan sannleikan, kunnu vit ikki nokta fyri, at tey avdúka rák og lyndi.
Eg eri bangin fyri, at materialisma er ein tann stórsta freistingin fyri okkum kristnu í okkara parti av heiminum nú á døgum! Deyðir lutir fylla hjartað alt meira, so at tann dýrabara perlan (Matt 13,45-46), sum gleðiboðskapurin er, spakuliga verður trokaður av rókini. Fleiri peika eisini á, at materialisma er tann stórsta forðingin fyri andligum vøkstri. Tí ávarar Jesus okkum!
Tað ger hann ikki fyri at geva okkum áhaldandi ringa samvitsku um tær gávur, himmalski pápi okkara gevur okkum. Tað er ikki skeivt at eiga, takka fyri, nýta, njóta og gleðast um tað, sum Gud gevur okkum, heldur tvørturímóti (t.d. 1. Tim. 4,3-5).
Men manglandi nøgdsemi og tráan eftir meira eru vandamikil. Paulus sigur beinleiðis í 1. Tim. 6: "Teir, sum vilja verða ríkir, falla í freisting og snerru og mangar skilaleysar og skaðiligar girndir, sum søkkja menniskjur niður í undirgang og glatan; tí at peningagirndin er rót til alt tað, sum ilt er; av teirri trá eru summir vilstir frá trúnni og hava gjøgnumstungið seg sjálvar við mongum pínslum." (ø. 9-10) Legg merki til, at Paulus ikki neyðturviliga tosar um rík, men um tey, sum vilja verða rík. Denturin liggur sostatt á tráanini eftir ríkidømi. Jesus ger okkum eisini greitt, at gripirnir á foldum ikki veita ta eydnu og gleði, sum vit droyma um. Hetta er óivað almenn vitan, men munnu mong okkara ikki kortini onkuntíð hugsa: "Bara eg vann eina millión (ella fleiri), so varð alt gott!"?
Teir deyðu lutirnir sleppa ikki undan møli, rusti og tjóvum. Tað siga bæði Jesus og náttúrulógirnar. Og kortini liva vit ofta, sum um deyðir lutir kunnu veita lív... Tí biður Jesus okkum heldur savna okkum gripir í himli. Tí har sleppur slit ikki framat og teir verða ikki merktir av tíðarinnar tonn. Teir vara alt lívið og yvir um deyðan. Hesar himmalsku gripir mugu vit festa eyguni á. Tá læra vit eisini at síggja teir jarðisku gripirnar í røttum ljósi.
Jesus ger tað ógvuliga greitt, at tað stutt sagt ikki ber til at tæna bæði Gudi og mammon. Tí báðir harrarnir krevja fullkomið lýdni av trælum sínum. Gud er í øllum førum ikki nøgdur við at "deila kamar" í hjarta okkara við avgudin mammon.
Stúran
Jesus heitir eisini á okkum um ikki at stúra fyri lívi okkara. Men stúranin hevur somu orsøk sum materialisman: At vit ikki líta á, at himmalski pápi okkara veruliga tekur sær av okkum.
Legg merki til, at Jesus fyrst ávarar ímóti at tæna mammon og síðani sigur: "Av hesi søk sigi eg tykkum: Stúrið ikki fyri lívi tykkara..." So tætt hanga tað materialistiska og tað stúrandi sinnið saman: At stúra er á ein hátt eisini at tæna mammon.
Soleiðis tykist kanska ikki at vera. Í okkara huga er ein materialistur gjarna ein ríkur persónur, meðan tann, ið stúrir, er fátækur. Men denturin hjá Jesusi liggur ikki á støddini á bankabókini. Nei, denturin liggur á vantandi hjartans áliti á himmalska pápa okkara. Og tá hava materialisturin og tann stúrni nógv til felags.
Vegna vantandi álit á Gud eru báðir ótryggir. Hjá øðrum kemur tað til sjóndar við, at hann dregur alt til sín, sum um lívið stendur í tí, hann eigur (Luk. 12,15). Hjá hinum kemur tað til sjóndar í stúran fyri, hvat dagurin í morgin man fara at bera. Men trupulleikin fyri báðar er, at teir ikki tora at hvíla í faðirsins tryggu ørmum - so løgið tað enn ljóðar. Tí hann tekur sær enntá av smáfuglum og plantum, ið hava nógv minni virði enn vit menniskju.
At stúra er ikki at rokna við Gudi. Hann elskar okkum. Henda kærleika sýndi hann við at geva son sín sum loysigjald fyri okkum. Hann er nú pápi okkara, sum eru í Kristi. Hann hevur skapað og frelst okkum og er eisini førur fyri at taka sær av okkum, sum hava slíkt óendaligt virði í hansara eygum, eisini likamliga og tímiliga.
Jesus lovar okkum ikki eina framtíð uttan trupulleikar - hvør dagur hevur nóg mikið í síni plágu. Men spurningurin er, um vit møta framtíðini í áliti á himmalska pápa okkara, sum ongantíð svíkur okkum.
"Gudsóttin saman við nøgdsemi er mikil vinningur". 1. Tim. 6,6


text:
Ari av Rana
10.01.2018 - 21:19
Mentan > List > Filmslist
Kendi franskt-pólski filmsleikstjórin, Roman Polanski, kann ikki rættarsøkjast longur fyri sak frá 1975 um misbrúk av 10 ára gamlari gentu. Sakin er nú fyrnað.
Rætturin í Los Angeles hevur boða frá, at sakin er ov gomul, til at nakað kann gerast við hana nú. Tað skrivar filmstíðindastovan Deadline.
Sambært ákæranum, Marianne Barnard, gjørdi Polanski seg kynsliga inn á hana, tá hon var til eina myndatøku á einari strond í Los Angeles fyri meiri enn 40 árum síðani.
Hetta er ikki einastu ferðina, at Roman Polanski er ákærdur fyri at hava gjørt seg inn á ein gentur. Í 1977 var hann handtikin í USA, fyri at hava gjørt seg kynsliga inn á eina 13 ára gamla gentu.
Tað ferðina flýddi Polanski, sum hevur polskan og franskan statsborgaraskap, og síðani hevur stríð verið um at fáa hann útflýggjaðan. So seint sum í 2015 noktaði ein dómari í Pólland at útflýggja Polanski.


text:
Sverri Egholm
12.01.2018 - 16:52
Tíðindi > Samfelag & Politikkur > Arbeiðsmarknaður
Nú seinnapartin byrjaðu veruligar samráðingar millum Pedagogfelagið øðrumegin og Fíggjarmálaráðið og Kommunala Arbeiðsgevarafelagið hinumegin langt um leingi.
Tað er nú ein mánaði síðani, at verkfallið byrjaði, og partarnir hava verið langt frá hvørjum øðrum.
Einki semingsuppskot er lagt á borðið, nú ein semingsroynd verður gjørd, men partarnir viðgerða teir lutirnar sum ósemja hevur verið um.
- Tað verður neyvan nakað í dag, helst ikki í morgin, vónandi sunnudagin ella einaferð í næstu viku, segði Terje Sigurðsson við útvarpið seinnapartin.
Fæst eingin semja verður ein partur av Føroyum lagdur lamin mánadagin, tá 21 fakfeløg fara í samhugaverkfall.
Les eisini: Fakfeløgini leggja almenna kervið lamið mánadagin


text:
Nógv hevur verið skrivað um, at kvinnulið
hjá HB fór at geva klaksvíkskvinnum ein skarpan gang í ár, men lítið og einki
hevur verið at hoyra um nýggja samanlagda streymoyar/eysturoyar liðið, sum
hevur fitt av landsliðsleikarum í hópinum.
Aftaná dystin við Margáir sunnukvøldið er tó greitt, at KÍ-kvinnurnar ikki bara skulu ansa
eftir HB, men eisini skulu taka nýggja samanlagda liðið sum eina álvarsliga hóttan móti tí einaræði, sum KÍ hevur havt í
føroyskum kvinnufótbólti nú í mong ár.
Milja R. Simonsen legði annars HB á odda 1-0 í fyrra
hálvleiki. Men í seinna hálvleiki vísti
EBStreymur/Skála sera góðan stríðsvilja. Kvikligt spæl, góða og skjóta verju, sterkar bóltsnillingar
á miðjuni og vandamiklil innlegg úr báðum síðum.
Ikki færri enn 3 mál fingu tær í seinna
hálvleiki, og hóast vindurin hjálpti til, so vóru málini sannar perlur. Tað fyrsta var eitt hornaspark, sum
varð skallað inn undir samankomingina.
Hini bæði málini vóru hørð og góð skot
frá ca 20 metrum, sum málverjin lítlan møguleika hevði at gera nakað við.
Sunnudagurin royndist illa hjá HB, og í báðum
førum var tað EB/Streymur, sum spældi okkum eitt puss. Vit liggja tó framvegis sera væl fyri í
landskappingini hjá kvinnunum, so koyrið á! Vit koma sterkt aftur!


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Tuesday, December 27, 2011
William Lane Craig kritiserar bókina hjá Richard Dawkins 'The God Delusion' í Oxford (2011)
Bókin hjá Dawkins, er í mínari verð tað reina møsn, ein desperat og vánaliga roynd hjá einum rættuliga desperatum nýateisti í gevur seg út á eitt økið har hann als ikki grynnir.
Dawkins møtti sum tey flestu høvdu vænta, slett ikki upp. Nakrir av tilhengarunum hjá Dawkins hava forsvara hansara fráveru við avgerð hansara, um ikki at kjakast við kreationistar. Men Dawkins hevur áður sagt seg vilja kjakast við ein og hvønn sum torir, serstakliga ein kalibara av serklassa; her hevði hann so møguleikan.
Aðrir hava av røttum viðmerkt, at Dawkins ikki møtti upp, eftir sum serfrøðisligu eginleikar hansara liggja í lívfrøðini og ikki í heimspekingini og søguni. Rætt, men hví hevur maðurin so vavt seg inn í eitt økið, har hann hevur skriva ein heila bók, eina bók sum enntá gjørdist ein bestseljari.
Um religiónsfrøði og heimspekið ikki eru økið hansara og um bók hansara, sum enntá av fleiri ateistum verður rokna sum bæði vánaliga og villeiðandi, er tað jú eyðsæð at kristnir kjakarir ynskja at diskutera innihaldi av avrikinum. Harnæst kunnu vit av røttum siga at Dawkins er skyldigur, at geva okkum svar uppá polemisku royndinar at útsverta bæði teistar og teismuna.
Avbjóðingin til Dawkins um at kjakast um bókina við William Lane Craig og fráverða hansara, prógvar tí neyvan annað, enn at Dawkins heldur enn fegin vil útgeva skrivaðan propagandalesna sum økir um pengahylin, men tó ikki vil standa til svars fyri sínar ákærur.
So mikið fyri 'the brigths'.
Monday, December 26, 2011
Kristindómur, 'Global Warming' og heimsins undirgangur
Nógv verður tosa nú á døgum um enda heimsins, so sum 'global warming', okkara møguliga samanbrest við eina skjótt ferðandi komet ella ein annan rúmdarlut, sum skal gera enda á okkum øllum. Filmar sum Deep Impact, Armageddon, The Knowing, 2012 og aðrir hava ivaleyst verði atvoldin til at økja um óttan í sinnið hins einstaka.
Men hvat sigur Bíblían um enda heimsins, um globala oyðing og nátturu katastrofir?
Sjálvt um Bíblian ikki altíð linkar slíkar hendingar við endatíðina, so er tað opinlýst í bíbilskum høpið, at slíkar hendingar koma at sermerkja endatíðini og eru tekin uppá at endin er nær.
Í hesum innlegginum skal vísast á nakrar av teimum katastrofalu hendingunum sum koma at sermerkja endatíðina, tað vil siga, tíðina áðrenn menniskjasamfelagið sum vit kenna til tað, gongur til grundar.
Fyrst er at siga, at Bíblian tosar um 'tey sum oyða jørðina'. Ilt er at siga um hetta brotið kann nýtast í høpinum av nátturudálking, um talan ikki heldur er um tey sum spilla jørðina í mutri, korruptión og óndskapið. Men við versinum fylgir eisini ein greið ávarðing:
'...og táið Tú skalt oyða tey sum oyða jørðina' (Opinberingin 11: 18)
Tað er tí eingin loyna, at Bíblian greitt og týðiliga umtalar eina ræðutíð, eina globala oyðing av menniskjasamfelagnum, har í nátturukrefturnar so at siga ganga amok.
Í Lukas 21: 25-26 lýsir Jesus hesa tíðina ómetaliga dapurt:
'Tekin skulu vera í sól, mána og stjørnum, og á jørðini skal angist og vónloysi koma á tjóðirnar; tí havið og bylgjurnar brúsa, og menniskju ørmaktast av ótta og angist fyri tí, sum yvir jarðarríki kemur; tí kreftur himmalsins skulu skakast.'
Tað sum ein eigur at bíta merki í, er at okkurt skal koma yvir jarðarríkið, menniskjuni skulu ørmaktast og vónloysi fer at søkja seg oman yvir tjóðirnar.
Ivaleyst beskrivar hetta umstøður har eingin vend kemur í, eingin loysn og eingin útvegur.
Jesus tosar her um broytingar úti í himmalrúminum, í stjørnuleiklutunum og teimum lutunum sum eru nærmast okkum. Men eisini sipar Jesus til veðurlagsbroytingar, serstakliga sum hann leggur dent á, at 'havið og bylgjurnar brúsa'; serstakliga hetta seinna fer at skapa angist og vónloysi í heimssamfelagnum.
Nakrar av globalu ræðuleikunum eru eisini at lesa um í Opinberingin, seinasta bókin í Bíbliuni og hesir eru ikki minnið tespiligir. Um ein skal dvølja á nakrar av teimum faktorunum sum í dag skapa miklan angist (og her hugsi eg um tríggjar), kunnu vit í samband við Opinberingina, nevna tildømis lutir í falla niður úr rúmdini. Jóhannes sær tað sum hann beskrivar eins og eitt brennandi fjall í dettur niður í havið; hann beskrivar síðani sum fylgju harav eina øgiliga, heimsumfatandi oyðilegging:
'...tá var tað eins og stórt, brennandi fjall kasta í havið. Og triðingurin av havinum var blóð. Triðingurin av hinum livandi skapningum, sum í havinum vóru, doyði, og triðingurin av skipunum gekk burtur' (Opinberingin 8: 8-9).
Seinni beskrivar Jóhannes broytingar í sólini og tess ávirkan á jørðina:
'Fjórði eingilin helti úr skál síni á sólina; tá var henni givin at brenna menniskjun við eldi' (16: 8)
Harnæst sær Jóhannes eisini fyri sær, oyðingina av jarðarlendinum:
'...stórur jarðskjálti kom, slíkur, sum ikki hevur verið, frá tí menniskju vóru til á jørðini--slíkur jarðskjálvti, so stórur. Hin stóri staður fór í tríggjar partar, og býir tjóðanna fullu...' (16: 18-19)
Í hesum sambandi kann ein ivaleyst sipa bæði til vísind og til katastrofufilmar. Tá eg lesi um brennandi fjallið í dettur niður á jørðina í Op.8, hugsi eg við tað sama um filmin 'Deep Impact', tá ein stórur steinur úr rúmdini rakar havið og skapir eina aldu sum útslettar eina rúgvu av lívið. Í samband við hitan ella eldin frá sólin í Opinberingini 16, hugsi eg um filmin 'The Knowing' har í ein knappuligur sólarvindur gerð enda á øllum lívið á jørðini.
Somuleiðis tá Jóhannes sær fyri sær oyðileggingina av heimsumfatandi jarðskjálvtum, kann sipast til eina kanning um møguleikan fyri 'jarðskjálvtastormi', ein teori sum var frammi fyri nøkrum árum síðani.
http://www.bbc.co.uk/science/horizon/2003/earthquakestorms.shtml
http://en.wikipedia.org/wiki/Earthquake_storm
Í hesum sambandi, kundi ein eisini sipa til filmin '2012', sum snúði seg um broytingar undir jarðarskorpuni og í jarðarplátunum, har jarðarlendið knappuliga hvarv og sakk niður í undirgrundina; eisini nakað sum Opinberingin møguliga indikerar fyri.
Tíðanverri, er nógv av hesum, ikki tað reina science fiction (hevði tað verið so væl). So ræðandi sum tað ljóðar og er, so eru hetta møguligar framtíðar katastrofir sum nútíðar vísindafólk bera ómetaligan ótta fyri.
Í hesum sambandi er tað tó áhugavert tá ein hyggur at, eitt nú Opinberingini, at ongar av hesum hópoyðishendingum skapa í sær sjálvum eina kataklysmiska alheimsoyðing, men saman, nærmast kollektivt, tykjast tær at gera enda á verðini sum vit kenna til hana.
Nær Jesus tíðarfestir endatíðina?
Jesus veitir okkum onga beinleiðis tíðarfesting í samband við oyðingina av menniskjasamfelagnum, men leggur kortini dent á í versinum frammanundan nátturukatastrofurnar, at henda tíðin byrjar, tá tíð heidninga kemur at enda, sum í samanhenginum leggur upp til at tjóðin Ísrael skal slíta seg undan okið heidningana og taka land Ísraels og býin Jerusalem aftur:
'Tey skulu falla fyri svørðsegg og verða herleidd til allar tjóðr, og Jerusalem skall liggja niðurtraðka av heidningum, inntil tíð heidninganna er at enda' (vers 24).
Hetta versi sipar sjálvsagt til tíðina 1948 líka til ídag.
Profetiðir um Ísrael nú og í endatíðini
Bíblian leggur tó dent á, at sjálvt um heidningatíðin er komin at enda, í tí samanhenginum at Ísrael hevur leysrivið seg undan makt teirra, so er tjóðin Ísrael tó ikki undansloppin tjóðana ágangi. Í bókini Zakarias, sum er næstseinasta bókin í Gamla Testamentið, talar Gud frá munnið Zakariasar:
'Spádómur -- orð Harrans um Ísrael. So sigur Harrin...Eg geri Jerusalem til sløðriskál fyri øll fólkasløgini rundan um tað; eisini Juda skal fáa tað at vita, tá ið Jerusalem verður kringsett. Tann dagin skal Eg gera Jerusalem til hav fyri øll fólkasløg; ein og hvør sum roynir at lyfta tí, skal særa seg sjálvan. Øll fólkasløg á jørðini skulu savnast móti tí' (Zakarias 12: 1-3).
Hetta samsvarar ómetaliga væl við tað støðu Ísrael hevur byrðast undir síðani Ísrael var stovna. Tjóðin er jú umgyrd av muslimskum fíggindalondum, hvørs religiøsa dogma kallar á muslimsku tilhengararnar at útrudda ísraelska statin og tess íbúgvar, eins væl og allar jødar. Koranin er tann bókin, sum lýsir kristin og jødar sum ringastu av øllum skabningum. Haditin (islamsku traditiónirnar) leggur dent á, at dagurin kemur tá muslimar fara forkoma hvørjum einstaka jøda í einum stórum blóðigum hópdrápið.
Tað sum verri er, er at ikki einans eru tað og verða tað muslimsku londini, sum ynskja at venda sær ímóti ella enntá forkoma Ísrael og tess íbúgvum, Zakarias leggur somuleiðis dent á at allar heimsins tjóðir skulu venda sær ímóti Ísrael sum tjóð. Bíbilska myndin vit fáa av tí umstøðu sum Ísrael kemur at finna seg í eftir endurstovnan landsins, tykist tí at verða ein ómetaliga svár tíð.
Vón
Tá ein hevur lisið seg ígjøgnum allar hesar ræðuleikar, so eru tað tó ikki nátturukatastrofirnar og vandin fyri globalari hópoyðing sum fyllir og bindur mín hugaheim.
Tað størsta av øllum er, er at Bíblian gevur og bjóðar tær og mær, eins væl og mannaættini vón.
Sunday, December 25, 2011
Nýggj avskriving av teimum elstu Nýtestamentligu Papyrusbrotunum av Jóhannesar Evangeliinum útkomi
Talan er um eitt átak innan tekstkritik, paleograpy og papyrologi við fokus á Jóhannesar Evangeliið, har elstu og týdningarmiklastu handritini eru: P5, P6, P22, P28, P39, P45, P52, P66, P75.
Slík átøk er gjørd fyrr, nevnast kann bókin hjá Philip W. Comfort og David P. Barrett The Text of the Earliest New Testament Greek Manuscripts. Men her er so ein nýggj roynd, fullførd av tekstkritikkarum og papyrologum í Universitetinum í Birmingham.
Í stuttum kann sigast um handritini:
P5, handrit frá umleið ár 250, sum inniheldur partar av Jóhannes 1, 16 og 20.
P22, frá triðja árhundra, sum inniheldur partar av kapitlunum 15-16. Hesin teksturin og handritið er ein týdningarmikil tekstur í kjakinum millum kristin og muslimar.
P28, frá triðja árhundra, inniheldur kapitul 6.
P39, frá triðja árhundra er av stórum týdningi, eftirsum teksturin er í familju við tvey onnur týdningarmikil handrit: 1) Codex Vaticanus, sum er eitt unciel handrit úr fjórða árhundra, 2) P75, sum eisini gongur undir heitinum Bodmer Papyrus, sum er eitt handrit skriva einaferð í árunum 175-225 og inniheldur Lukas og Jóhannes.
P45, sum vanliga er tíðarfest ár 200 og eldri, men av summum er tíðarfest umleið ár 170 og gongur undir heitinum Chester Betty Papyrus I, sum innheldur øll fýra Evangeliini. Harav er Markus av týdningi eftirsum teksturin tykist at verða í familju við hypotetiska tekstin úr Kæsarea.
P52, annars kent sum John Ryland teksturin; sigst at verða elsta handritið av Jóhannesar Evangeliinum, vanliga tíðarfest millum ár 100 og 150.
P66, eisini kent sum Bodmer Papyrus II, inniheldur tað mesta av kapitlunum 1 til 14 í Jóhannes. Handritið er skriva einaferð umleið ár 200. Handritið vísir á at skribenturin hevur nýtt bæði tekstir úr Alexandria og tann Vesturlendska.
P75, við heitinum Bodmer Papyrur, innheldur part av tekstinum hjá Lukas og Jóhannes og er frá tíðini 175-225.
Kelditilfar:
Bart Ehrman, Misquoting Jesus: The Story behind who Changed the Bible and Why
Bruce Metzger & Bart Ehrman, The Text of the New Testament: It's Transmission, Corruption and Restoration
Burnett Hillman Streeter, The Four Gospels a Study of Origins
George Eldon Ladd, The New Testament and Criticism
Graham Stanton, Gospel Truth: New Light og Jesus and the Gospels
Philip Comfort, The Origin of the Bible
Raymond Collins, Introduction to the New Testament
Saturday, December 24, 2011
Nóas Ark Funnin?
Hetta er ikki fyrstu ferð og hetta er meiri enn eitt ára gamalt og eg eri eitt sindur skeptiskur hesum viðvíkjandi, men rættuliga áhugavert kortini. Er tað nakar sum veit og kann siga meiri um hetta?
Skuldi tað verið nakað í hesum, so mátti tað verði møguligt hjá heimsamfelagnum at leggja eitt sindur av peningi tilsíðis og sendi eitt lið av serfrøðingum og søgugranskarum niðan á fjallið útdýpa hetta. Haldi annars at summar av viðmerkingunum sum National Geographic framleggur eru søguliga órímiligar. Tildømis kann eingin við vissu siga, at tað ikki var fyrrenn í 10 BC at fjallið var sett í samband við hendingina úr Fyrstu Mósibók. Slík BC nágreiniligheit er í veruleikanum ómøgulig.
Veit heldur ikki, um framlagda alternativi, at hetta í veruleikanum bara er ein gomul 'shrine' ikki er eitt sindur misvísandi. Um tað er so torført at náa slíkar hæddir, so ivist eg eitt sindur í pástandinum um eina 'shrine'. Haldi tó eisini at tann eini viðmerkjarin framleggur eitt áhugavert argument, nemliga at sjónbandið er ein roynd at lokka ferðafólk á hasar leiðir.
Eitt er eyðsæð, skuldi eitt skip verið funni júst á hesum fjøllunum, so verða tað mong sum ivaleyst koma at klóra sær í nakkanum. Mangir serfrøðingar kunnu vantandi verða hildnir fyri spot, men kortini og vantandi, skulu vit sum ikki einaferð, til at hoyra uppá heilar brokmanslestrar av burturforkláringum; kort sagt tað kemur at standa ómetaliga hart á í tí akademiska heiminum.
Wednesday, December 21, 2011
Útgangsstøði í mínum iva um Menningarlæruna
Filmurin hevur sjálvsagt verði avbera nógv kritiseraður og demoniseraður. Eg yvirdrívi neyvan tá eg sigi, at bæði framleiðslan, og filmurin sjálvur eru av bæði amatørum og serkønum kritikkarum vorðin útpensla, sum eitt serstakt ‘case-study’, dømi uppá eitt óvísindaligt og óerligt avrik.
Somuleiðis verða tey sum antin dáma ella sitera filmin, sjálvandi rokna at verða bæði býtt og at meta heilt til grin fyri almenninginum. Hendan propaganda demonisering tók heldur ikki langa tíð at náa til máls.
Ein slíkur avgjørdur pástandur frá mínari síðu hevði tó ikki verði rættur og heldur verði at meta sum ørðskapur, men tað útilukkar nú heldur ikki møguleikan.
Ella vildi slíkur kritikkur komi frá fleiritalinum innan serfrøði, har óttin fyri at verða ‘expelled’ týðiliga er til staðar og annars motivini (sum kanska í nógvum førum, eru positiva sinnað), hava gjøgnumsúrga hvønn krók á fróðskaparsetrum og granskingarmiðstøðum? Ein slíkur vildi kanska sagt: hvat væl hevði eg og havi eg?
Monday, December 19, 2011
Ateistiskur hugburður og viðfer av kristnum serfrøðingum (eitt aftursvar til limir í Gudloysi og aðrar føroyskar religiónskritikkarir)
Saturday, December 17, 2011
Aquarius the age of evil
Friday, December 16, 2011
Christopher Hitchens deyður
Heimskendi ateisturin og høvundurin Christopher Hitchens andaðist ígjár, eftir at hava stríðst við krabbamein í longri tíð og seinastu dagarnar av lungabruna.
Thursday, December 15, 2011
Richard Dawkins sigur at menniskjalívið ikki er absolut heilagt
Richard Dawkins sigur, at hetta hevði verði endin á hugburðinum at 'human life is absolutely sacred'.
Hann sigur at sermerki, eigur at liggja í líðing, heldur enn á virði menniskjans. Ivaleyst leggur hann her dent á, fosturtøku og aktiva deyðshjálp. Argumentið liggur eitt nú í, at vit til tíðir, velja at drepa fíggindan um tað tænir einum positivum endamálið.
Eg skilji væl argumentið Dawkins framleggur um neyðugu avgerðina, at taka upp vápnini í ávísum tíðum og umstøðum; eitt nú vildu stríði móti Hitler og Japan undir Seinna Heimsbardaga verið tvey týðilig dømir. Men hevur maðurin rætt í, at hetta samsvarar við nútíðar trendin innan fosturtøku og møguliga aktiva deyðshjálp?
Eg ætli mær ikki at koma stórvegis inná hesi bæði í hesum innleggi. Men vit eru vælvitandi um at Vesturheimurin hevur redusera sítt upprunafólk við 20 prosentum, grunda á 40 ára fosturtøku. Í Svøríki liggur hetta um eina millión, tey seinastu 10 árini (um eg minnist rætt). Í Føroyum kostar fosturtøkan landinum, tveir skúlaflokkar um árið.
Við tosa ikki bara um persónar sum verða fødd við ymiskum brekið (hesi hava í mínari verð somu rættindi sum øll onnur), men eisini um slík, sum annars vildu verði fødd uttan brek. Hesi vildu inkludera okkara núverandi og framtíðar, arbeiðsfólk, læknar, sjúkrasystrar, lærarar, vísindafólk, vinnulívsfólk, serfrøðingar innan økonomi og politik, etc.
Evropa hevur í longri tíð tyst eftir arbeiðsmegi og sum Matthew Wright í Channel 5 sendingi 'The Wright Stuff' segði tað: "var tað ikki fyri stóru innrásini av innflytarum hevði Ongland, í dag ligið á knøunum".
Eisini haldi eg at fosturtøka týðiliga opinberar ein ikki-kristnan hugburð av ábyrgdarloysi. Ómoralur, ótrúðskapur og sjálvsøkni er ein týðandi orsøk..
Eg haldi tí slett ikki, at Dawkinsa analogi við at fara í kríggj er samsvarandi. Eitt nú var seinni heimsbardagi týðandi, eftirsum endamálið var at bjarga menniskjum undan kúgan og líðing. Í tí førinum vóru mong lív tikin av tí einu orsøk, at lívið er absolut heilagt. Eitt sindur mótsigandi, men soleiðis fungerar heimurin vit búgva í.
Men við hesum kann fosturtøka ikki samanberast. Fosturtøka er í flestu førum, eitt úrslit av ábyrgdarloysi og einari flýggjan undan ábyrgd. Hetta er sjálvandi væl skilligt um ein bara hevur 70 ár at liva í og tað sum veruliga geldur er 'eg, mær, mítt'. Tí skilji eg væl at fosturtøka er rættuliga samsvarandi við eina meiri gudleysa áskoðan (sjálvt um eg veit, at ikki allir gudloysingar eru fyri fosturtøku).
Somuleiðis við aktivari deyðshjálp. Tendensurin er ídag, ikki longur bara at veita teimum hjálp at doyggja, sum ikki seta seg før fyri, at liva áhaldandi við pínufullari, deyðiligari sjúku. Tendensurin í nógvum úttalisum, er eisini blivin tann, at eldra ættarliði er blivin ein byrða. Manglandi barnsburður skapir óbalansa og nøkur eru av tí áskoðan, at hesi eldru, kanska áttu at verði eggja til at latið teirra lív, heldur enn at fara á eitt ellisheim har skattakrónurnar frá okkum fáu eftirsitandi, skjótt ikki koma at muna.
Aftur er talan um ábyrgdarloysi og nakað sum er beinleiðis óetiskt.
Eg loyvi mær tí at siga, at óansæð hvussu væl Dawkins argumenterar jaliga fyri einum gudleysum samfelagið, har menniskjalívið ikki er absolut heilagt, eru dømini oftani knýtt at ómoralskum ábyrgdarloysi. Heldur ikki kann maðurin garantera fyri, at markið um etisku virðini ikki verður flutt frá núverandi støðuni, tá hansara dentur á líðing einaferð verður ein holdningur, sum man bara tveitir afturum seg.
Hesin holdningurin hjá Dawkins er tí vandamikil, tí etikur sum ikki er absolutur, kann reduserast og førkast hagar ein vil, og tá kann ein lættliga trakka inní heimin hjá Stalin og Hitler.
Um menniskjan kann reduserast til eina afrikanska apu, ein fisk úr havinum, eina maskinu, ella ein klump av vælskipanum tilfarið, so er lítið høpið í at grundgeva fyri etikki, eftirsum hesin verður mettur subjektivur og tá kann talan verða um meiri enn embryos, ommir og abbar.
Læt ikki Dawkins sannføra teg við hugleiðingum, hann neyvan trýr uppá sjálvur og sum nógvir góðir ateistar ikki trúgva heldur.
Wednesday, December 14, 2011
Tuesday, December 13, 2011
Vælkomin til 'The Planet of Fish'
Eg meini so við, tað verður seinur dagur tá eg og tú fara aftur í frumskógina í Afrika at hanga runt í trøðunum. Hví bera heitið 'afrikansk apa, um tú ikki kanst bera heitið 'fiskur úr havinum'?
Monday, December 12, 2011
Er Richard Dawkins ein Afrikansk apa?
Sunday, December 11, 2011
NASA serfrøðingurin og agnostikarin Robert Jastrow: Gud er møguliga til
Ein øtast í løtuni yvir tann manglandi opinleika, vit í løtuni síggja í úttalisum og hugburðinum hjá mongum gudloysingum. Hesin hugburður sum gevur seg út fyri at verða grundaður í fakta, men sum í veruleikanum, eina vísir á desperatu royndina at varveita teirra materialistisku heimsmynd. Hesin hugburður, sum nøkur hava givi heiti 'radical skeptisisma'.
Saturday, December 10, 2011
Er Bíblian álítandi (við Kristian Hansen)?
Fyrilestur við føroyska gudfrøðinginum Kristian Hansen er Bíblian álítandi. Seinnu helvtina av upptøkuni, tosar Jógvan Jacobsen um 'kynslívið' út frá einum kristnum sjónarmiði (eisini ein ómetaliga góður og grundleggjandi fyrilestur):
Thursday, December 8, 2011
Gudleysur hugburður: skeptisisma ella bara reint snævurskygdi?
Eg stóð eins og týski starvsfelagið mín, skelkaður og málleysur; týðiliga var hetta ikki simpult hysteria, ella eitt tilfeldig av epilepsy. Um hetta var spæl frá teirra síðu, hví vildu hesar risikera, at gjørt sær sjálvum slíkt mein? Hví báðar, heldur enn tann eina? Hvussu kundi eg forklára styrkina í falli teirra og hví og hvussu bar so á, at hvørgin teirra fekk nakað sum helst mein av tilburðinum?
Hugburðurin hjá hesum gudloysingi var slett ikki skeptiskur, heldur var hann drivin av kritiskum treiskni, totalari desperatheit og reinari býttisligheit. Líknandi hugburð, havi eg eisini lagt merki til innan gransking, har í alt tað sum minnur um, ella bara indikerar møguleikan fyri tí yvirnátturliga (so sum tíðarfestingar av Evangeliumskelduni), verður vraka, prógv ella ikki.
Wednesday, December 7, 2011
Hin ónátturligi Heimurin 1: Djevlar og andamaning
Friday, December 2, 2011
Nýggjastu Søguligu granskingarnar um kristnu Bíbliutekstirnar grundgeva fyri, at tekstirnir eru søguliga álítandi (ein ávísan til Birger Gerhardsson)
Bíbliukritikkur hevur ómetaliga áhuga í mínari verð, eftirsum hendan granskingin, er avgerðandi fyri tað søguligu áskoðanina til tekstin og tess innihald. Hetta eru allir granskarir greiðir yvir, vitandi at søgulig staðfesting av ávísum elementum í Nýggja Testamenti kunnu tileinkisgera aðrar religiónir og filosofiskar áskoðanir.
Í hesum sambandi skal eg nevna svenska gudfrøðingin og søgugranskaran Birgir Gerhardsson. Í 1961 skrivar Gerhardsson bókin: ‘Memory and Manuscript: Oral Tradition and Written Transmission in Rabbinic Judaism and Early Christianity’.
Reaksjónin í Evropa
Her er serstakliga vert at nevna kenda bíbliukritikkarin Morton Smith. Og hvør er so Morton Smith og hví er tað neyðugt at nevna mannin í hesum høpinum? Tað er av stórum týdningi at fáa hetta við, fyri at lýsa styrkina í tí gransking sum Gerhardsson hevði framlagt tí akademiska heiminum og styrkina av tí mótspælið sum tók seg upp mótvegis gjøgnumbrotinum. Smith var ikki bara, ein hvør sum helst og sjálvur Barth Ehrman, lýsir í bókini ‘Lost Christianities’ Morton Smith stórum orðum:
Gerhardsson vindikeraður
Her rísir jú ein avgerandi trupuleiki seg upp, skal eg trúgva Neusner ella Sanders? Og synd at siga, so er hetta langt frá eitt eindømi innan Bíbliukritikki.
Tá eg læs hetta, hugsaði eg: ups, allar hesar djúpu bíbliukritisku, gudfrøðiligu bøkurnar, skrivaðar av heimsins kendastu og leiðandi autoritetum um tekstkritik og uppruna Kristindómsins, bøkur sum eg havi grava meg ígjøgnum, tá eg fullførdi mín BA og MA, fóru allir hesir veruliga skeivir?
Thursday, December 1, 2011
Hevði Darwin Rætt?
Eg undrist bara yvir, hví hetta ikki eisini tykist at verða framgangsmátin sum Sølvará og aðrir, fylgja í teirra viðgerð, av eitt nú Evangeliumskelduni, har í hypotesir og ástøðir, sum eru óneyðugar, tíðarvillandi og oftani veruleikafjarðar, flúgva okkum um oyrini. Í høpinum av søguligu granskingini av Evangeliumskelduni, verða hesar hypotesir áhaldandi framlagdar sum vóru tær fakta og søguligu veruleikin oftani kúgaður. Hesar hypotesur og hesi ástøði innan bíbliusøgranskan kunnu jú oftani falsifiserast, alt ímeðan keldutilfarið sum ikki líkar kritikkarinum, kann staðfestast nógv betri enn menningarlæran. Er tað nakar við mær sum varnast mótsøgnina?
Persónliga haldi eg, at Heðin í hesum føri, vísur á eina meiri álvarsama og dapra síðu í kjakinum millum darwinistar og tey sum ivast um ástøðið. Her tykist tað at darwinisma er ein meining, sum grunda á ástøði, drívur eitt monopolspæl, har í mótstríðandi síðan, javnan verður demonisera og enntá til tíðir, tvungin at tiga.
(onkrar broytingar eru gjørdar í hetta innleggi)
Tuesday, November 29, 2011
Fyrilestur í trúarverju í Kaldbak í kvøld
Hetta er teirra vanliga vikuliga lærumøtið og bønarmøtið, tí verður byrja við einum hálvum tíma av bøn, áðrenn fyrilesturin.


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
Føroya Tele er Føroya størsta samskiftssamtak, og telur m.a. FT Samskifti, Televarpið og FT Net. Tískil eru vit altíð áhuga í fáa nýggj og hugagóð starvslesandi
Vit kunnu bjóða tær uppgávur innan t.d. marknaðarføring, sølu, KT, produktmenning, HR og fíggjarviðurskifti.
Hevur hetta tín áhuga, so ert tú vælkomin at seta teg í samband við okkum.
Kontakt persónur: John Syderbø
Telefon: 243302
Teldupostur: jfs@ft.fo
Lagt út: 27. desember 2016
Evni:
Búskapur
Framleiðsla og tøkni
Handil og virkisleiðsla
Kunningartøkni
Løgfrøði
Samfelagsvísund
Samskifti
Annað


text:
Søga og byggilist
Kenda, danska arkitektafelagið Friis & Moltke A/S hevur teknað Hotel Føroyar, sum lat upp í mai 1983.
Uppgávan hjá arkitektunum var at laga seg sum best til lendið og landslagið.
Uttan er Hotel Føroyar eyðkent fyri sínar longu linjur í landslagnum. Húsið er ein partur av náttúrini, líkasum skorið inn í lendið við hamrum, men hesir hamrar eru úr glasi, sum skyggja í ljósinum.
Innan er Hotel Føroyar eitt ævigt skiftandi spæl ímillum ljós og myrkur, ímillum langar myrkar gongir og kømur við nógvum ljósi og stórslignum útsýni, sum øll venda oman ímóti býnum.
Gestirnir á hotellinum verða førdir ígjøgnum hetta arkitektoniska spæl fleiri ferðir dagliga.


text:
Jan Müller
14.03.2017 - 15:59
”Eg eri optimistur, og eg ivist ikki í, at tað finst kolvetni undir botninum á tí føroyska landgrunninum. Tað er tí rætt at bjóða økið út aftur nú og marknaðarføra tað. Eg síggi nú í miðlunum, at fólk frá Jarðeingi hava verið á messu í London, har umboð fyri oljufueløg vísa áhuga fyri økinum. Sjálvur haldi eg eisini, at tað er at velja tey øki at bjóða út, sum man metir man hevur mest vitan um,” segði framsøgumaður Sambandsfloksins, Kaj Leo Johannesen, tá nýggj oljuútbjóðing var til 1. viðgerð á løgtingi.
Læra av norðmonnum
Kaj Leo Johannesen segði seg hava fylgt væl við oljutilgongdini og helt, at vit hava megnað hana væl. Hann vísti til samrøðu hann hevði havt við fyrsta stjóran hjá Statoil fyri nøkrum árum síðani, sum greiddi frá søguni hjá norsku oljuni.
”Tá man ætlaði at gevast at leita so vórðu pengar kortini settir av til at bora enn ein brunn. Fyrrverandi Statoilstjórin segði mær, at hann vildi hava feløgini at bora longur niður, og júst tað broytti Norra fyri altíð.” Við hesi útsøgnini vildi sambandstingmaðurin bara vísa til, at heldur ikki vit eiga at gevast í hálvum gekki, nú einki rakstarverdugt fund er gjørt eftir fleiri boringar.
Nógvir føroyingar í oljuvinnu
Kaj Leo Johannesen helt annars, at vit føroyingar eru í teirri hepnu støðu, at vit í dag hava ment eina oljuveitingarvinnu og fingið nógv væl skikkað fólk, sum hava stóra vitan og royndir innan oljuvinnuna. Hesi kunnu eisini hava stóran týdning fyri framtíðar oljutilgongdina.
”Øll vitanin, sum føroyingar hava um oljuna, er sera áhugaverd. Vit hava kanska meira enn 1000 fólk, sum arbeiða innan oljuvinnuna, hóast vit onga olju hava funnið enn. Og hetta er einastanandi. Bara tað virksemi, sum hevur verið, hevur skapt eina rúgvu av arbeiðsplássum. Nógvir føroyingar arbeiða í dag innan oljuvinnu í útlondum. Eisini tað er eitt gott grundarlag fyri at fara undir aftur leiting her.”
Gott grundarlag
Kaj Leo Johannesen fegnaðist eisini um sjálva tilgongdina til oljuleting, hvussu væl alt lógargrundarlagið er orðað og helt hann fyri, at aðrar vinnur so sum fiskivinnan hava eisini nakað av læra av oljutilgongdini, hvussu væl skipanin við oljuleitingini er løgd til rættis.
”Eg lesi hetta uppskotið soleiðis, at vit hava eina kappingarføra skipan, tá vit samanbera okkum við onnur leitiøki.”
Kaj Leo mintist aftur á fyrstu árini við oljuleiting, har lunnar vórðu lagdir undir leitingina og sum gjørdu oljufeløgunum greitt, hvussu tey skuldu fyrihalda seg í tí føroyska samfelagnum, har tað varð gjørt teimum greitt, at umstøðurnar her vóru ikki tær somu sum nógva staðni í Afrika. Her vóru skipað viðurskifti, og vildu vit eisini hava oljufeløgini at brúka okkara tænastur.
Hann vísti síðani á Marjunfundið, sum varð gjørt í 2001 men sum ikki var rakstrarverdugt tá.
Leita og tú skal finna
”Nú frætta vit um, at fólkini á Jarðfeingi hava fingið til vega nýggjar dátur, sum kanska kunnu vísa, hvar oljan er. Tað kann tí bara vera rætt at seta borin í aftur undirgrundina.2
Kaj Leo Johannesen helt tað eisini hava stóran týdning at hava fingið vissu fyri, at leitingin ikki órógvar okkara fiskivinnu nevnivert, og tað er at gleðast um helt hann.
”Alt í alt er Sambandsflokkurin positivur yvirfyri einum nýggjum leitingarumfari. Vit ynskja landsstýrismanninum alt tað besta og vóni eg, at vit fara at finna olju innan fyri ikki ov langa tíð. Leita og tú skal finna.”


text:
Áki Bertholdsen 19.08.2017 (12:00)
Fiskivinnuskipan verður broytt aftur alt fyri eitt
Fer samgongan at trýsta eina nýggja fiskivinnuskipan ígjøgnum, verður hon broytt aftur alt fyri eitt eftir næsta Løgtingsva
Tað gjørdi Jørgen Niclasen, løgtingsmaður fyri Fólkaflokkin, og formaður floksins, púra greitt í Løgtinginum, nú málið var til viðgerar
Hann staðfestur, at skal ein samgonga seta stórar broytingar í verk, er tað neyðugt at fáa undirtøku frá fleiri flokkum á Løgtingi. Men hevur ein samgonga ikki tað, má hon í minsta lagi vita, ongin fer at broyta skipanina aftur.
Men hann heldur, at nú samgongan ætlar at kollvelta fiskivinnuna, eru hvørgin av hesum fortreytunum til staðar, sigur formaðurin í Fólkaflokkinum.
Hann spyr sum samgongan av álvara heldur, at skipan, sum er trýst ígjøgnum ikki verður broytt aftur alt fyri eitt, eftir eitt nýtt løgtingsval.
– Verður fiskivinnan kollvelt, at ongin ivi vera um, at skipanin verður broytt aftur, tí skipanin, ætlanin er at seta í verk, er ein skipan, ongin í vinnuni góðtekur, tí hvørki reiðarar ella fakfeløg, ella nakar annar vil vita av skipanini, ætlanin er at seta í verk, sigur Jørgen Niclasen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Anna Mikkjalsdóttir
Anna Mikkjalsdóttir (fødd 1997) úr Trongisvági er ein føroyskur borðtennisleikari, ið spælir fyri TBF og føroyska borðtennislandsliðið. Hon hevur vunnið føroyameistaraheitið fleiri ferðir, bæði í smágentudeildini[1] unglinga-[2] og vaksnamannadeildini.
Innihaldsyvirlit
Lívsleið innan borðtennis[rætta | rætta wikitekst]
FM í borðtennis[rætta | rætta wikitekst]
Anna vann føroyameistaraheitið í 2011 í smágentudeildini[3] og í 2012 vann hon FM fyri kvinnur, og 2016[4] 2016[5] og silvur í somu kapping í 2014 og 2015.
HM 2014 í Tokyo[rætta | rætta wikitekst]
Í mai 2014 luttóku Anna Mikkjalsdóttir, Henrietta Nielsen og Durita F. Jensen í HM í Tokyo fyri lið í borðtennis. Tær megnaðu at spæla seg víðari í fyrsta umfari og endaðu sum nummar 77 av 96 luttandi londum, og tað vóru tær nøgdar við.[6]
Arctic Open 2014[rætta | rætta wikitekst]
Frá 16. til 18. mai 2014 var borðtenniskapping hildin í Føroyum, kappingin nevnist Arctic Open og er fyri Føroyar, Ísland og Grønland. Føroyar vann liðkappingina hjá kvinnum í 2014. Árið fyri gjørdust tær nummar fýra, tá luttók úrvalslið úr Jyllandi eisini.[7]
Keldur[rætta | rætta wikitekst]
- ↑ btsf.fo - Anna Mikkjalsdóttir føroyameistari í smágentudeildini
- ↑ btsf.fo - Her eru úrslitini fyri FM hjá kvinnum í borðtennis.
- ↑ - Facebook.com, deilt leinkja frá Borðtennissambandinum.
- ↑ vev.fo - skrivað hevur btsf.fo - 15.04.2012
- ↑ portal.fo - Tvøroyrar Borðtennisfelag vann nógv í vetur, skrivað hevur Niels Petersen 7. apríl 2016. Heintað 14. apríl 2016.
- ↑ in.fo - Spældu seg víðari í HM - Føroyska borðtennislandsliðið hjá kvinnum stóð seg væl í HM-kappingini í Tokyo.
- ↑ btsf.fo


text:
Dygd í hásæti
Í løtuni arbeiða fjúrtan fólk hjá Krás. Tey skulu bara savna seg um at gera so goða vøru sum til ber, og heilsølan tekur sær av sølu, umsiting og avgreiðslu. Arbeiðshølini og útgerðin eru nýggj við eini nýmótans pakkilinju. Virkið lýkur øll krøv til matvøruframleiðslu og er góðkent av Heilsufrøðiligu starvsstovuni.
Kappingin við innfluttar vørur er serliga hørð nú. Krás slakar tó ikki við dygdini, hon verður altíð sett í hásæti. Kappingin uttaneftir rakar ikki alla framleiðsluna hjá Krás. Stórur partur av framleiðsluni so sum skinsakjøt og rullupylsa er serføroysk. Serligur dentur verður lagdur á at gera vørurnar so góðar sum á nakran hátt til ber. T.d. hevur livurposteiið sera gott umdømi.


text:
Tá føroyingar vunnu 5-1 á ÍBV
Ymiskt05-07-2013 - Uni Arge
Tann 5. juli 2013, dagin eftir frálíka 1-1 javnleikin hjá HB ímóti ÍBV í Vestmannaoyggjum, vóru 15 ár liðin, síðan tveir føroyingar við Pálli Guðlaugsson sum venjara vunnu so stóran sigur á meistaraliðnum ÍBV á Ólafsfirði, at tað endurljóðaði um alt Ísland.
Hendan sama dagin í 1998 var eisini kapping um at gerast sterkasti maður í Íslandi. Úr Føroyum var Regin Vágadal boðin við sum gestur. Regin vann kappingina. Ítróttatíðindini í Íslandi sama kvøld snúðu seg tí bara um tvær hendingar – sigurin hjá Leiftri á Ólafsfirði á ÍBV og Regin Vágadal.
Føroyingarnir í Leiftri vóru Jens Martin Knudsen og eg sjálvur. Páll hevði biðið okkum komið til Íslands at spæla við liðnum. Ólafsfjørðurin liggur ytst úti í Eyjafjørðinum á Norðurlandinum, so vit vóru professionellir heilt norður ímóti sjálvum pólkringinum.
Byrjanin hjá okkum í Íslandi var heldur trilvandi. Í Leiftri vóru íslendingar, føroyingar, ein dani, ein skoti, ein nigerianari og ein slovaki. Liðskipari var ein fyrrverandi íslendskur landsliðsspælari. Hann hevði sítt stóra stríð at fáa liðið at hanga saman.
Páll Guðlaugsson baksaðist eisini í sínum lag at fáa liðið at rigga. Allir dugdu sítt á einum vølli, men ongin hevði spælt saman fyrr. Smátt um smátt komu vit tó á lagið. Vunnu m.a. í landskappingini og tveir dystir í steypakappingini ímóti lægri liðum.
Men nú skuldi ÍBV koma á vitjan. Páll ivaðist ikki í, at vit kundu vinna. Sjálvur vaks hann upp í Vestmannaoyggjunum, og nú bygdamenn hansara komu á vitjan, tevjaði hann blóð. “Vit taka teir í kontraálopunum,” segði hann alla vikuna undir venjing.
Jens Martin og eg tevjaðu eina lítla hevnd. Tá vit komu til Íslands, flentu fleiri at, at føroyingar nú skuldu læra íslendingar at spæla fótbólt. Morgunblaðið gjørdi eina skemtitekning, sum staðfesti, at ein føroyskur fótbóltsspælari kostaði eitt tons av toski!
Vunnu vit nú á meistaraliðnum og stóðu okkum væl persónliga, fóru eygleiðararnir kanska ikki at flenna so hart. Páll gjørdi sær dælt av støðuni. Gjørdi nógv av, tá hann segði frá søgum um, hvussu blaðmenn ristu við høvdinum at føroyingunum í Leiftri.
Pallsetingin 5. juli í 1998 kundi tí ikki verið betri. ÍBV møtti upp við eini kenslu av, at hetta mundi fara at ganga. Tað gjørdi tað ikki. Vit bíðaðu tolnir eftir teimum og fóru so í eitt mótálop fyri og annað eftir. Úrslitið gjørdist 5-1. Jens Martin varð dagsins maður, og eg skeyt trý mál.
Hesin dysturin var okkara gjøgnumbrot í Íslandi. Vit høvdu ofta tosað um, at vit fóru undir ongum umstøðum til Føroya aftur sum eitt miseydnað føroyskt eksperiment í Íslandi. Fyrr skuldu vit festa røtur har og arbeiða hart fyri stórum sigrum. Her var so ein: Leiftur-ÍBV 5-1.
Í dag eru hetta bara minnir, men góð eru tey, tí vit fluttu nøkur persónlig mørk hendan dagin. Tá vit kundu knógva meistarunum, kundu vit so mangt. Vit komu eisini í steypafinaluna í 1998 – ímóti ÍBV. Hana taptu vit tíverri 2-0. Í 2000 vunnu vit í ÍA finaluna 2-1 – ímóti ÍBV.
Vestmannaoyingar vóru góðir og siðiligir mótstøðumenn tey trý árini, eg var í Íslandi og spældi. Havi bara gott at bera teimum. Men sum HB prógvaði hósdagin, eru teir at tosa við. Vit gleða okkum til heimadystin í Gundadali 11. juli! Áfram HB – alla leið út í Evropu!


text:
Á Torginum - Upplestur: "Sornhúsfólkini" - Tala: Petur W. Háberg "Innanfyri ella uttanfyri"
EvR Sending
Prát við Aimé Jacobsen, borgarstjóra í Sørvágs Kommunu
- Ljóðbrot úr sendingini "Metis"
Prát við Svend Højgaard
- Ljóðbrot úr sendingini "Metis"
Brúgvin 76 - 22. jan. 2018
Sending um Runavíkar Kommunu: Eysturoyartunnilin, Roysnið í Reykjavík og nýggjur bókavørður við Løkin.
Kelduvaðið - Tala: Kári Kjelnæs “Røddin í oyðimørkini.” Orðið: "Jesus er Gud"
EvR Sending
Trump heldur fram sína sigursgongd
Heimsins vinstrahallu siga, at Trump ætlar kjarnorkukríggj móti Norðurkorea. Ístaðin hevur verið semingsfundur (fyrsti í 2 ár) mi…
Ísraelar og palestinar - sum dagur og nátt
Ein amerikanskur professari og rithøvundur, George Gilder, hevur m.a. bøkur skrivað eina serliga áhugaverda, ið hann kallar 'The I…
Suðuramerika: Krypto-gjaldoyra, lekkur borgarstjóri og ævigur forseti
Suðuramerika hevði ein fúlan søguligan arv at bera, longu áðrenn Frans pávi kom omaná, jesuittur, kommunistteologur, PLO-elskari o…
Italska mafian flutt norður um Alpurnar til Týsklands
Kriminalitetur sum so mangt annað ónt leypur á har, ið garðurin er lægstur.
Prát við Jørgen Niclasen
- Ljóðbrot úr sendingini "Andøvsløtan"
"Týðandi kunngerðir mangla í fiskivinnunýskipanini!" Stefan í Skorini greiðir frá
- Ljóðbrot úr sendingini "Metis"
Samrøða: Óluva í Gong, forkvinna í Felagið Føroyskir Sjúkrarøktarfrøðingar, um lønarsamráðingarnar
- Ljóðbrot úr sendingini "Metis"
Prát við íslendaran Gísli Reynisson, um heimasíðuna Aflafrettir, ein heimasíða við avreiðingartølum hjá norskum, føroyskum og íslendskum skipum.
- Ljóðbrot úr sendingini "Metis"
Á Torginum - Upplestur: "Sornhúsfólkini" - Tala: Brynleif Hansen "Hvønn skulu vit fara til?"
EvR Sending
Brúgvin 75 - 15. jan. 2018
Sending um Runavíkar Kommunu: Trý tiltøk í Løkshøll, "Univers på vers", stuðulstiltak fyri Mercy Ships og sjónleikurin 'Allo 'Allo…
Tony Blair ávarar ímóti tilflytarum, ið hann sjálvur fylti Bretland við
Langt síðan vit hoyrdu frá Tony Blair, bretska forsætisráðharranum frá 1997 – 2007, ið megnaði at vinna fyrsta valið fyri Labour í…
CO2 fríur París
Fyri at yvirganga seg sjálvan í “reinleika” hevur býráðið í “æviga staðnum”, París kunngjørt, at tað bannar dieselbilum longu frá…
Brasilski formaðurin í OL nevndini í varðhaldi fyri mutur
Katólska Suðuramerika er tiltikið fyri lágan moral, ikki minst Brazil, har tríggir forsetar eru ákærdir og tveir dømdir. Miljónirn…
Fraklendingar ikki sum onnur, men sær sjálvum líkir
Meðan USA rívur klæðini av sær í pátiknari sjálvransakan um lættlevnað líka frá móruni í Hollywood til sjálvútnevndar hypermoralis…
Færri svørt arbeiðsleys undir Trump enn nakrantíð fyrr í USA
Almenn amerikansk hagtøl streyma inn longu fyrstu dagarnar í januar, og tey vísa uttan undantak stór framstig, eftir at USA slapp…
Ovasti andaligi leiðarin í Iran noktar at børn læra enskt
Nú verður bannað at undirvísa í enskum í iranskum barnaskúlum, boðar Ali Khamenei Ayatollah, ovasti andligi (og harvið verðsligi)…
Nýggj týsk stjórn bíðar eftir semju um max 200.000 islamar inn í landið
Peter Altmeier, fyrsti ráðharri hjá Angelu Merkel, vónaði, at nýggj týsk stjórn varð skipað fyri jól, ið var hitt longsta, týskara…
Kelduvaðið - Sending til minnis um Árna Jacobsen
EvR Sending
Færri skotar dripnir av knívstungu í fjør
Ein onnur sólskinssøga úr Bretlandi er, at talið á skotum, ið vórðu dripnir við knívi kom niður á 6 deyðsføll í fjør, 2016, tað læ…
Færri tilflytarar til Bretlands
Tað má eisini vera ein fyrimunur, sum frálíður, at 106.000 færri fólk fluttu til UK úr ES úr 336 í 230.000 frá 2015 til 2016, lutv…
Samband
Postboks 226
FO-600 Saltangará


text:
Pál Joensen svam seg í morgun víðari til sína næstu finalu á Swim Cup Eindhoven 2014, tá ið hann í 400 metra frísvimjing svam teinin við fjórbestu tíð 3:55.05. Teir eru rættiliga tættir har í oddinum; serbiski Velimir Stjepanovic svam 3:54.71, niðurlendsku Ferry Weertman og Sebastiaan Verschuren ávíkavist 3:54.77 og 3:54.82, og norski Henrik Christiansen so aftanfyri Pál við nýggjum norskum juniormeti á 3:55.38. Finalurnar byrja kl 16:30 niðurlendska tíð, har 400 frí er næstsíðsta kapping. Sí úrslitalistan her.
Her er video frá riðlinum við Páli í morgun


text:
Pensjónsnýskipan: Tey hækka skattin og gera A og B pensjónistar
Øll, sum arbeiða, umframt vinnulívið, skulu nú rinda meira í skatti, tykist vera høvuðsmálið í pensjónsnýskipanini hjá samgonguni - og Sjálvstýrinum. Tað tykist onki mark vera fyri, hvussu nógvan skatt og avgjøld, hendan samgongan vil áleggja fólki, sigur Jørgen Niclasen, formaður Fólkafloksins.
Við pensjónsnýskipanini hjá Samgonguni og Sjálvstýrinum skal persónliga uppsparingin minka, og í staðin skulu pengarnir takast inn umvegis skatt.
- Bæði arbeiðsfólk og vinnulívið skulu bløða, meinar Jørgen Niclasen.
- Fólkapensjónin hevur verið virðisgrundarlagið hjá Javnaðarflokkinum – pensjón, sum øll hava havt rætt til – men tann rætturin fer nú í søguna. Fólk, sum hava goldið inn alt sítt lív, kunnu enda við sviðusoð, tí nú verða bert nøkur, sum fáa úr aftur skipanini
- Í almennu sáttmálunum fáa almenn starvsfólk millum 15 og 18 prosent oman á lønina til egna pensjónsuppsparing. Landsstýrið og Sjálvstýri ætla nú, at bara 12 prosent skulu rindast til egna uppsparing, tí at 3 prosent skulu rindast í skatti til samhaldsfasta.
- Hugburðurin tykist vera, at eingin skal klára seg sjálvan, men rinda í dýrum dómum til tað almenna, fyri síðan at gerast klientur, sigur Jørgen Niclasen.
- Vit meina, at loysnin á pensjónsviðurskiftum má vera, at tey eldru, sum orka, fáa høvi at arbeiða; tí tá verður møguligt at tryggja tey, sum ikki orka.
- Men við hesum uppskotinum fer tað ikki at loysa seg at arbeiða, greiður formaður Fólkafloksins frá, og dregur fram, at: um ein borgari forvinnur 100 krónur, missur viðkomandi 40 krónur í grundarupphædd, umframt at rinda skatt av teimum 100 krónunum. Sostatt verða í mesta lagi 30 krónur eftir av hvørjum 100 fortjentum krónum!
- Fólkaflokkurin varð boðin á fund í januarmánaða, har vit greiddu frá okkara hugsan um eina nýggja pensjónsskipan. Men vit hava síðani hvørki hoyrt orð ella eið. Tískil má niðurstøðan vera, at samgongan ei vil nakra breiða semju, men heldur smalar semjur, sum flestar snúgva seg um skatta- og avgjaldshækkan, endar Jørgen Niclasen.
Fólkaflokkurin


text:
Talv og strategiskir læruhættir í fólkaskúlan
mentan10-08-2017 - 12:44 - Jóanis Nielsen
Vit eiga at útvikla skipanina við talv í innskúlingini soleiðis, at hon fevnir um alt landið og um fleiri floksstig. Carl Eli Nolsøe Samuelsen, skrivari og nevndarlimur í Føroya Lærarafelagi
Stórmeistarin í talvi, Helgi Dam Ziska, hevur í samstarvi við Talvsamband Føroya fingið í lag og evnað talvfrálærutilfar til lærarar og næmingar. Ætlanin er, at 1.-3. flokkar skulu nýta ein tíma í rokning til talv.
Helgi fór fyrst í holtur við skúlarnar í Tórshavnar Kommunu, og allir teir stóru skúlarnir og nakrir smærri tóku av tilboðnum. Átakið hevur virkað í innskúlingini í síðan januar í ár við góðum afturmeldingum.
Undirvísingartilfarið verður bók
Ætlanin er, at tilfarið, sum Helgi hevur gjørt til lærarar og næmingar, verður givið út sum lærubók. Vónandi um ársskiftið. Eisini ætlar Helgi sær út um Havnina at fáa fleiri skúlar við í átakið.
Í heyst verður skeið fyri lærarum í talvfrálæru í Eysturoynni. Og Helgi er sinnaður at koma út á skúlar at leggja lag á. Til ber hjá skúlum og lærarum at seta seg í samband við hann.


text:
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja finalu.
Startlistin sæst her, ið bendir á at vit fara at fáa fýra góðar dagar í svimjihøllini í Visby, við í øllum førum onkrum heiðursmerki til føroyingar. Við tí stóra fyrivarni, at okkara svimjarar tá enn mugu svimja upp til sínar allarbestu tíðir, og at kappingarneytarnir tá ikki svimja enn skjótari.
Hartil er tað sum sagt ein avbjóðing, at Solbergabadet í Visby einans hevur fimm geilir, í mun til tær vanligu seks á Oyggjaleikum, ella átta sum er altjóða standardurin á EM og HM og líknandi. Undantikið í 800 og 1500 frí, so vinnur tú einans heiðursmerki í finalum, og tí er tað kritiskt at koma so mikið langt.
Hópurin hjá okkum telur 11 svimjarar, umframt tríggjar venjarar, tveir leiðarar og ein fysioterapeut. Fyrireikingarnar hava verið heilt á leið góðar, har vit í vár hava sæð góðar tíðir hjá okkara nú útvaldu, á til dømis FM á stuttgeil í mars mánaða.
Føroyski svimjihópurin í Gotlandi
Svimjarar
- Vár Erlingsdóttir Eidesgaard (2001), Havnar Svimjifelag
- Signhild Dánjalsdóttir Joensen (2000), Ægir
- Sára Ryggshamar Nysted (2001), Suðuroyar Svimjifelag
- Beinta Poulsdóttir Debes (1997), Havnar Svimjifelag
- Ásbjørg Hjelm (1999), Ægir
- Jana Bjartalíð Thomsen (2000), Ægir
- Marius Ihlen Gardshodn (1998), Havnar Svimjifelag
- Róland Toftum (1998), Suðuroyar Svimjifelag
- Rókur Trygvason (2000), Ægir
- Alvi Hjelm (1996), Ægir
- Óli Mortensen (1996), Havnar Svimjifelag
Venjarar
- Jón Bjarnason
- Rúni Gaardbo
- Jóannes á Fløtti
Leiðarar
- Eyðun Húsgarð
- Randi Holm
Fysioterapeut
- Thurid Kjærbo
Afturat hópinum er undirritaði formaður í svimjisambandinum, sum fer at royna at kunna so væl sum eg dugi frá stevnuni, við heimasíðuni www.ssf.fo hjá Svimjisambandi Føroya og mínari egnu www.svimjing.com, umframt ígjøgnum føroyskar miðlar.
Úrslitini fara at kunna síggjast beinleiðis her á livetiming.se, umframt heiðursmerkjabýti og so framvegis á islandgames2017results.com. Hartil verður í øllum førum okkurt at síggja á kvf.fo, frá svimjistevnuni í Visby. Og so er har sjálvsagt eisini høvuðssíðan www.islandgames2017.com
Vit gleða okkum !
Við svimjikvøðu,
Rókur


text:
Uppgávurnar hjá Ljóðbókatænastuni eru at útvega ljóðbøkur o.a. tilfar til teirra, sum av eini ella aðrari orsøk ikki fáa lisið ella á annan hátt fáa ognað sær vanligan prentaðan tekst. Somuleiðis skal ljóðbókatænastan skipa fyri, at tilfar av nevnda slagi verður atgeingiligt hjá brúkarunum á bókasøvnum landsins.
Virksemið hjá Ljóðbókatænastuni verður lagt til rættis saman við Ljóðbókanevndini, sum er mannað við umboðum fyri Landsbókasavnið, Sjóndepilin, Nám, Býarbókasavnið, Føroya Blindafelag, Meginfelag teirra Brekaðu og Felagið fyri lesi- og skriviveik og orðblindafelagið.
Linda Mortansdóttir er 36 ára gomul og útbúgvin sum Cand. Mag. í nýtíðar mentan og mentanarmiðling við denti á hoyrnmentan, og hon hevur eisini BA í leiðslu innan tónleik og list og skrivstovuútbúgving innan fyrisiting.
Heimasíðan hjá Ljóðbókum sæst her.


text:
Vit nærkast: Seinasta veljarakanningin vísir, at tað ber til hjá Tjóðveldi at vinna umboð á fólkatingi. Fáar hundrað atkvøður resta í. Skal tað eydnast, mugu vit standa saman um at velja eina tjóðskaparrødd
Er tað ikki ein andsøgn – eitt paradoks – at Tjóðveldi stillar upp til Fólkatingsval?
Jú, víst er tað so. Men andsøgnin og paradoksið liggur innbygt í teirri skipan og teirri støðu, vit eru í, til vit hava skipað okkum sum sjálvstøðuga tjóð.
Fólkatingssessirnir verða antin brúktir til at binda okkum niður og halda okkum fast í verandi støðu. Teir verða brúktir til at biðja um pengar. Teir verða brúktir til at vevja okkum inn í ES og danskar loysnir ígjøgnum bakdyrnar. Og teir verða brúktir til at bøna um, at Danmark skal loysa okkara trupulleikar í Føroyum.
Ella kunnu allir pallar – og eisini fólkatingsumboðanin – brúkast til at lyfta okkum upp. Teir kunnu brúkast til at tryggja, at ongar bindingar og forðingar verða gjørdar fyri okkum í Føroyum. Og teir kunnu brúkast til støðugt at vísa á, at vit skulu úr hesi ríkisfløkju og gerast eitt sjálvstøðugt fólk undir egnum flaggi í heiminum.
Tí stillar Tjóðveldisflokkurin upp – við 12 fjølbroyttum og ídnum fólkum úr øllum landinum. Vit stilla upp, tí vit vilja úr andsøgnini og paradoksinum.
Fólkatingsvalið er eitt høvi hjá okkum øllum at velja greitt, hvørjar Føroyar vit ynskja at byggja og hvørjum vit vilja standa fyri sum fólk í heiminum:
Skulu vit velja virðingina fyri Føroyum og standa saman um tjóðskaparmál?
Ella skulu vit framhaldandi innviklast í ES og í danskan blokk og flokkar?
Tí vil eg heita á øll um at savnast um Tjóðveldisflokkin til hetta valið – og tá fer atkvøðan at gera mun.
Høgni Hoydal


text:
Eingin kennir avleiðingarnar, sum Brexit fær fyri Føroyar. Tí hevur landsstýrið avgjørt at seta ein arbeiðsbólk, sum skal fylgja gongdini og greina, hvørjar avleiðingar tað fær fyri Føroyar, at Bretland atkvøddi seg úr Evropasamveldinum á fólkaatkvøðu seinasta hósdagur
- Nógvir ósvaraðir spurningar eru í mun til hvørjar avleiðingar Brexit fær fyri Føroyar innan handil, fiskivinnu og onnur øki. Tørvur er tí á, at landsstýrið fylgir gongdini væl og ger neyðugu greiningar, so vit hava haldgott grundarlag at taka stig fyri at tryggja føroysk áhugamál, sigur Poul Michelsen, landsstýrismaður í uttanríkis- og vinnumálum.
Arbeiðsbólkurin verður mannaður við embætisfólki úr Uttanríkis- og vinnumálaráðnum, Fiskimálaráðnum, Fíggjarmálaráðnum og sendimanni Føroya í London. Uttanríkis- og vinnumálaráðið leiðir og samskipar arbeiðið.
Aksel Johannesen, løgmaður, heldur tað vera trupult at siga heilt ítøkiliga, hvussu úrslitið fer at ávirka okkum í Føroyum, tá so stór óvissa valdar.
- Tað er hugsandi, at okkara viðurskifti við Stórabretland á handils- og fiskivinnuøkinum kunnu broytast, sigur Aksel V. Johannesen, løgmaður.
Tað er nógv, ið bendir á, at tað kann taka nøkur ár, áðrenn Stórabretland formliga tekur seg úr ES. So leingi Stórabretland er partur av ES, verða okkara formligu viðurskiftini óbroytt.
- Landsstýrið og sendistova Føroya í London fylgja væl við gongdini. Stórabretland er ein týdningarmikil samstarvsfelagi, og málið er sjálvsagt, at vit framhaldandi fara at hava gott handils- og fiskivinnusamstarv við Stórabretland, vísir løgmaður á.


text:
Í morgun, um 11-tíðina, datt ein maður oman omanfyri Gøtugjógv við Eggjarvøtn. Har er rættiliga høgt, og maðurin datt einar 150 metrar. Talan var um tveir danir, sum vóru farnir ein túr í fjøllini. Maðurin, sum var dottin, hevði nógva pínu og fekk ikki rørt seg. Tíverri vóru battaríini í fartelefonunum hjá báðum tóm, so tað var einki at gera hjá hinum, enn at renna oman í bygdina eftir hjálp.
Boð vórðu send eftir tyrlu og sjúkrabili. Tyrlan lendi á vegnum og tók hjálpara við frá sjúkrabilinum, og fleyg so niðan eftir manninum. Tað gekk bara umleið ein tími frá tí at løgreglan fekk fráboðanina, inntil maðurin var komin á Landssjúkrahúsið.
Á Politistøðini verður sagt, at maðurin hevur tað gott eftir umstøðunum.
Í gjár datt ein annar maður oman, omanfyri Norðragøtu. Tann maðurin doyði á staðnum.